text:
विशेष
इहां ल गुजरइया राहगीर मन घलो हैरत भरे निगाह ले देखत हवय घड़ी के मीनार ल
ऊपर म लगे वो ऐतिहासिक घड़ी गायब हे....
रायपुर। घड़ी चउक के ठीक बीचों-बीच म लगे वो ऐतिहासिक घड़ी आप मन ल याद हो ही वो घड़ी चउक म नजर नइ आत हे। ऊपर म लगे वो घड़ी गायब हे । इहां ले गुजरइया राहगीर घलो हैरत भरे निगाह से घड़ी के मीनार ल देखत हवय।
दरअसल 1.28 करोड़ रुपिया के लागत ले पूरा परिसर म सौंदर्यीकरण करे जात हे। ये रेनोवेशन पीछु कुछु महीना ले जारी हे । ये कड़ी म इहां मरम्मत करत हुए घड़ी चउक के मीनार ल सुग्घर करे जात हे। इही काम के चलत बीच के घड़ी ल हटाए गेहे।
अब पुराना घड़ी के डायल के जगह नवा डायल लगाय जाही। येखर अलावा मीनर के मारबल ल घलो बदला जात हे। येमा एलईडी लाइट्स लगत हवय हवय। जेखर ले संझा कीन ये रंग बदल के लोगन ल आकरसित करही। राजधानी के घड़ी चउक के सौंदर्यीकरण के काम अखिरी बेरा म है। इहां गार्डन, पाथवे अउ बीच म फौव्वारा बनाए जात हे।
निरमान कंपनी ह आगू के पांच बरिस ले येखर मेंटनेंस घलो करही। स्मार्ट सिटी के अफसर मन के अनुसार करीबन 38 लाख रुपिया के लागत ले लाइटिंग के काम घलो चलत हे।


c: text/html

text:
जयंत साहू
4 Oct 2012
सुरता हीरालाल काव्योपाध्याय 2012
नव उजियारा सांस्कृतिक एवं साहित्यिक संस्था डहर ले आयोजित सुरता हीरालाल काव्योपाध्याय 2012 म छत्तीसगढ़ी भाखा खातिर जबर बुता करइया जुन्नटहा साहित्यकार मन के सम्मान करे गिस। 23 सितंबर के वृंदावन हॉल रायपुर म माई पहुना माननीय चंद्रशेखर साहू मंत्री छत्तीसगढ़ शासन अऊ माननीय विजय बघेल के पगरईती म साहित्यकार डॉ. बलदेव साव (रायगढ़), डॉ. दशरथलाल निषाद 'विद्रोही (धमतरी), श्री रघुबीर अग्रवाल 'पथिक (धमतरी), डॉ. रमेंद्रनाथ मिश्र जी मन सम्मानित होइन। इही संघाती हीरालाल काव्योपाध्याय के रेखाचित्र ल साकार रूप देवइया चित्रकार भोजराज धनगर के घलो शॉल, श्रीफल अउ स्मृति चिन्ह ले सम्मानित करे गिस।
संस्था के अध्यक्ष सुशील भोले अउ सचिव जयंत साहू ह संघरे विज्ञप्ति जारी करत बताइन कि कार्यक्रम म आमंत्रित वक्ता डॉ. प्रभुलाल मित्र जी ह हीरालाल से हीरालाल काव्योपाध्याय तक के जीवन के बारे म संक्षित जानकारी देवत उनकर व्यक्तित्व, शिक्षा अउ व्यवसाय के बारे म अवगत करावत किहिन कि ये हमर बर गरब के बात आए की हमन बहुमुखी प्रतिभा के धनी के धरती म जनम लिये हन। तव हमरो फरज बनथे कि हमू मन हीरालाल काव्योपाध्याय के करे कारज ल सुरता करन अउ ओकरे देखाय रद्दा म रेंगन। संस्था के अध्यक्ष सुशील भोले ह अपन स्वगत भासन म पहुना मन ले निवेदन करिन कि शासन ह हरेक साल राज्योत्सव म गजब अकन सम्मान बांटथे, ओमा हीरालाल काव्योपाध्याय के नाव से सम्मान के अभी तक नइ सुरू करे गे हवय। अभी तक जतेक भी सम्मान के दे जावथे उंकर कारज के गुनान करे जाए तो हीरालाल काव्योपाध्याय के बुता ह सबले जबर हे। शासन हा हीरालाल काव्योपाध्याय सम्मान अउ पं. रविशंकर शुक्ल विश्व विद्यालय म हीरालाल काव्योपाध्याय शोध पीठ बनय। संस्था के ये मांग म पहुना मन के संगे-संग कार्यक्रम म उपस्थित प्रदेश भर के साहित्यकार मन घलो एक सुर येकर समर्थन करिन।
मुख्य अतिथि चंद्रशेखर साहू जी अपन उद्बोधन म किहिस कि हीरालाल काव्योपाध्याय सचमुच म छत्तीसगढ़ के गौरव आए आउ मैं आज ये जलसा म आके अपन आप ल भागमानी महसुश करत हाबवं। काबर कि मोरे विधान सभा क्षेत्र अभनपुर के कॉलेज के नामकरण हीरालाल काव्योपाध्याय के नाव म करे गे हाबय। अतेक दिन बिते के बाद घलो इहां के साहित्य-कला जगत के गजब झिन मन उनला जानबे नइ करय ये हमर दुर्भाग्य आय। हीरालाल जइसे महापुरूष के कारज न बिरथा नइ जावन देवन, ओकर सहिक काम तो नइ करे सकन फेर ओमन जेन छत्तीसगढ़ अउ छत्तीसगढ़ी बर करिन ओला सुरता तो करेच सकथन। ओमन संस्था के कारज के सराहना करत स्वेच्छा अनुदान दे के घोषण घलो करिन अउ यहू वादा करिस कि शासन ह घलोक अइसने देवें एकर बर ओमन पूरा प्रयास करहीं। कार्यक्रम पगरईती करत माननीय विजय बघेल ह किहिन कि हीरालाल सिरतोन के हीरा रिहन अउ हीरे का परख ल जौहरी जानथे फेर आज काल के जौहरी अपन-अपन स्वार्थ साधे बर विभूतियों की आढ़ लेथे। अइसन स्वार्थी मन ले हट के हमन ला निस्वार्थ काम करना हे अउ हीरालाल जइसे हीरा के चमक ल कमतियावन नइ देना हे। अऊ आगू वोमन किहिन कि छत्तीसगढ़ी भाखा ल संविधान की आठवीं अनुसूची में सामिल करवाय बर हर संभव प्रयास करहीं।
कार्यक्रम म सम्मान समारोह के बाद दूसरइया पांत म छत्तीसगढ़ी काव्य पाठ के घलो आयोजन करे गे रिहिस। जेमा संस्था के सुशील भोले, चंद्रशेखर चकोर, जंयत साहू, गोविंद धनगर, तुकाराम कंसारी, दिनेश चौहान, भोलाराम सिन्हा के संगे-संग साहित्यकार डॉ. सुखदेव राम साहू, डॉ. निरूपमा शर्मा, डॉ. पंचराम सोनी, श्रीमती सुधा वर्मा, अंजनी कुमार अंकुर, डॉ. दुर्गा मेरसा, जगतारण डहरे, श्यामनारायण साहू, दुर्गा प्रसाद पारकर, नेमीचंद हिरवानी, शरद कुमार शर्मा, दिवाकर मांझी, मकसुदन राम साहू, बन्धु राजेश्वर राव खरे, चोवाराम, विटठलराम साहू, सगार कुमार शर्मा, प्रो. अनिल भतपहरी, पुनूराम साहू, श्रीधर वराडे, कु. रीता विभारे, श्रीमती जयभारती चंद्राकर, परमेश्वर कोसे, जे.आर.सोनी, राम बिशाल सोनकर, हेमंत वैष्णव, उत्तम ठाकुर, श्रीमती शोभा शर्मा, श्रीमती आशा ध्रुव, पं. सुदामा शर्मा अऊ गजब झिन कविता प्रेमी, कवि, साहित्यकार उपस्थित रिहिन।
जयंत साहू
जयंत साहू
Subscribe to: Post Comments (Atom)

robotstxt: allowed

filter: keep


text:
20 Oct 2012
जोत जेवांरा
जेवरहा घर म बदना के दिन ले ही जेवांरा के जोरा करे के सुरू हो जथे। जेवांरा बोये के पाछू घर के कोनो मनौती पूरा होय के बाद या बदना बदे बर घलो जेवांरा बोथे। चइत-कुवार के महीना म मंदिर देवाला म जोत-जेवांरा बोय देखे पर मिलबेच करथे फेर हमर छत्तीसगढ़ के घरों म घलो जेवांरा बोय के पंरपरा हवय। जेवांरा बोइवया मन घर म कोनो देवी के मूर्ति के स्थापना नइ करय बल्कि अपन घर के मानता रूपी कुल दाई के अंगना म जोत बारथे अउ फुलवारी बोथे। इहां घरों-घर म देवी स्थान मिलथे फेर कहू मूर्ति रूप म नइ मिलय देखब म सिरिफ कुड़ही अउ कोनो घर म कटारी ह दिखथे। उही कुड़ही अउ कटारी ह कुटुम के देव-धामी आए। जग जेवांरा के बात होवय या कोनो उच्छाह मंगल अउ बिपत के बेरा ऊहचे हूम जग देके बदना बदथे। जेवरहा घर जेवांरा पाख के अगाहू समान के जोरा करे के सुरू हो जथे। कलस, बिरही, तेल,बाती, गुड़ी अउ सिंगार के समान ल नेवता देके बनवाय जाथे। कुम्हरा घर नेवता देके कलसा बनावाथे। कलसा बने के बाद कुम्हार ह बने के आरो करथे त घरवाले मन स्नान करके खुल्ला पावं रेंगत-रेंगत कुम्हार घर जाथे अउ चरिहा म बोह के रेगते घर आथे। घर के मुहाटी म पहुचथे तव घर के माइलोगन मन दुवारी म एक लोटा पानी ओछार के कलसा ला भितरी बलाथे। कोष्टा घर ले ओन्हा -कपड़ा अउ बाती मंगवाय के बखत घलो अइसने होथे। छत्तीसगढ़ म कोनो भी नवा जिनिस ला पबरित करके भितराय बर घर के मुहाटी म लोटा म पानी ओछारे के पंरपरा हवय। ये पंरपरा आज के नोहय तइहा ले चले आवथे। जेवांरा के सबो समान सकलाय के बाद नौ दिन गाए बर गांव के सेउक मन ल घलो नेवता देथे। जेवांरा के नेंग जोग ह सेउक मन के जासगीत बिगर पूरा नइ होवय। जइसे बर-बिहाव म सबो नेंग गीत ले चलथे ओइसने बरोबर जेवांरा म घलोक नवों दिन के अलग-अलग गीत ले सेवा गाए जाथे। जेवंरहा घर के चलागन अनुसार जेवांरा बोथे। कतको घर सेत पूजा कतकोन घर मारन के परंपरा म चलाथे। सेत पूजा म देवी म कोनो परकार के जीव के मारन नी होवय। दाई ल लिमवा अउ नरियरे ले मनाथे। जेवरहा घर म लिमवा अउ नरियर के बड़ महत्ता हे येला सेत पूजा वाला मन बोकरा-भेड़वा के सेती देथे। मारन वाला मन घलो अब धीरे-धीरे सेत पूजा म देवी ल मनावत हवय। रातिहा के फिलोय बिरही ल एक्कम के बिहनिया ले जेवांरा बोय बर जेवरहा घर म गांव के बइगा अउ सेउक मन सकलाथे। माता सेवा के गीत के संग जेवांरा ल कलस म बोये जाथे। कलस म जोत बारे जाथे। घर के चलागन अनुसार कतकोन घर दू ठिन कलस त काकरो घर तीन ठिन कलस मड़ाथे। माई कलस, सत्ती, खप्पर अउ माई दरबार म लगे फुलवरी के निसदिन पंडा अउ घर वाले मन संग गांव के सेउक मन सेवा गाथे। पंडा ह नौ दिन के उपास राखथे। पंचमी के दिन माई के अंगना ले पंडा मन गांव के देवी देवता के दरस करे बर निकलथे जेला पंडा निकालना कहिथे। पंडा सेउक मन संग गांव के मंदिर देवाला म हूम देवत, सबो जगा के पंडा मन एके जगा जुरियाथे। गांव के शितला दाई ठऊर ले बैरग घलो संभराके निकाले जाथे। इही दिन कलस अउ फूलवारी म ध्वजा जोतिया घलो चघाय जाथे। अष्टमी के हवन अउ नवमीं के दिन जेवांरा के विसर्जन के होथे। विसर्जन बर सरवर जावत माता ह अपन लंगूरें मन संग नाचत-गावत निकलथे। कतकोन झन मन देवता चढ़ के झुपत-झुपत माई ल सरवर अमराथे। देवता झुपइया मन अपन आस्था अउ भक्ति ल किसिम-किसिम ले देखाथे जेमा सांग, बाना, सोटा, बोड़ा लेवत झुमरत रिथे।
Subscribe to: Post Comments (Atom)


text:
विशेष
बात-बात म सरकार के दुवारी झंकईया मन के आंखी खोलत ए खबर ल देखव
जन-सहयोग अऊ खुद के वेतन के पईसा ले गढ़िस सुंदर पाठशाला
खरसिया ले सत्यजीत घोष के रिपोर्ट..
जयजोहार. समर्पण अउ सेवाभाव ले करे जाए ते कोनो काम मुश्किल नई होवय। अइसने किसम के जबर संदेश दे हावय कछार गांव के गुरुजी मन। ए प्रेरणा इहू नाव लेके बड़े बन जाथे कि, एक कोती जिहां शिक्षाकर्मी सहित कई वर्ग के लोगन मन अपन सुख-सुविधा बर घेरी-बेरी सरकार के दुआरी झांकत रहिथें, उंहें दूसर कोती…. गुरुजी मन के ही उज्जर सोच हा नवा अंजोर बगरा देहे। प्रेरक गुरुजी मन के ए पहल ला ‘जय-जोहार’ के भी हिरदे ले जोहार…देखव पूरा रिपोर्ट …


text:
परेम : कहानी
साकुर चैनल ल एति-तेति पेले असन करके बिकास पीठ म ओरमाये अपन बेग ल नहकाइस। बैंक भीतर पांव रखते साठ, अहा! कतका सुघ्घर गमकत, ममहावत ठंढा! जइसे आगि म जरे ल घीव म नहवा दिस। भाटा फूल रंग के पुट्टी अउ गाजरी रंग के पट्टी नयनसुख देवत रहिस। बिकास दूनों बाजू, एरी-डेरी, नजर दौडाइस।खास पहिचान के कोनों नइ रहिन। सब दूर के रिस्तेदार, डहरचलती पहिचान के,जेखर संग फटफटी म बइठे अइसने राम रमौआ हो जात रहिस। बिकास हाथ उठा के, हिलाके एकात झन ल हाय-हलो, राम-राम करिस।बैंक खचाखच भरे रहिस, भादो के तरिया जस लबालब। बैंक के वोतका बड़ जगहा कमे लगै।सब अपन-अपन काम म लगे रहिन- अधिकारी, करमचारी, साहब, बाबू,चपरासी, गिराहिक, एसी अउ कूलर घलोक। “आज तो दबा के भीड़ हे। हं, आज बाजार पाय के साइद” बिकास खुद से गोठियाइस। मावा लोग, माई लोगन के अलग-अलग लाइन लगे रहिस। दूनों म पढ़इया लड़की-लड़का, रोजगार गारंटी वालें अउ रोज के निकलैया – धरैया सेठ महाजन मन घलो बोजाये रहिन। पढ़ई के पइसा मिलत रहिस।मावा लोग के लाइन बाजू आघु म खड़ा होके सेंंध मारिस, “सर, थोकिन एंटरी कर देतेव।” बिकास अपन इस्कूल के पासबुक ल कंपूटर के आघु म बइठे साहेब डाहर बढ़ाइस।कंपूटर बाबू उचटती नजर ले पास बुक डाहर देखिस ” हां, हो जाएगा, थोड़ा रुको।” साहब अपन काम जारी रखिस। खच, खच, खट, खट कभू एति के बटन, कभू वोति के बटन दबावै, कभू बारिकी से कंपूटर ल देखै।सर-सर पन्ना पल्टावै,खट – खट दस्खत मारै, नाम चिल्लावै फलाना बाई, फलाने राम…अउ फेर जवाब पाके झट्ट ले करेंसी देवै।कठफोड़वा के चोंच जुगुत वोखर हाथ, आँखि,पेन चलत रहिस।आज बाजू वाले साहब नइ आये रहिस ते पाय के अउ जादा लकर-धकर रहिस। उपर ले बईसाख के महिना।गंजमंज-गंजमंज होवत रहिस। कतको कूलर चलत रहिस तेनों पसीना अउ पाद के गंध ल भगाए म कभू- कभू फेल खात रहिस।
एक अक मिनट बाद बिकास अउ बोलिस “एक मिनट लगही सर, थोड़ा सा कर देतेव।” “हव न सर, ये दो चार लोगों को निपटा दूँ फिर कर दूंगा।” साहब के बोली खीझे असन रहिस।बिकास के खाता दूसर बैंक म रहिस। ये बैंक म कभू च कभू आवै इस्कूल के नाव से। तेखर सेती जादा पहिचान नइ रहिस। “सर सुब्बह के निकले हौं। डेढ़ बजत हे। परो दिन घलो आये रहेंव, जानत हौ।थोकिन के काम आवै सर। केस बुक म चढ़ाना हे तेखर सेती आवै।” बिकास गुरुजी ल अब्बड़ बेरा होगे रहिस। पेट म मुसुवा मन दंउरी फांदे रहिन।इस्कूल के परभार के दस ठन काम- झंझट।अउ सबले जबर टेंसन तनखा के।कोई टाइम टेबल नहीं। काम कराए बर एकसेक से नियम धरम, अउ तनखा देये बर ? अपना काम बनता…..जनता।…..जय राम जी की…। उपर ले बाईजी के सक, ठोसना ” सढ़े गियारा म छुट्टी होथे कहिथस जी। एक बजे, डेढ़ बजे आथस। दस किलोमीटर बर अतका टाइम! का करत रहिथस जी?” दस किसिम के टेंसन। कतेक ल बतावत फिरै अपन बाई ल के बैंक वाले ल? बिकास जल्दी चाहत रहिस।
गुरुजी सुभाव के मुताबिक फेर चिरउरी करिस। ” सर…” अइसे भी वोला भरोसा रहिस के जेन हिसाब से गुरुजी पद के बखान करे जाथे वो हिसाब से वो ला जगह मिल जही। फेर.. ” देख तो रहे हो सर,मैं खाली थोड़े बैठा हूँ। ” साहब के अवाज म तल्खी रहिस। “ये लोग भी तो सुबह से आये हैं, लाइन में लगे हैं..।” अतका कन बात पैंतीस अक बछर के बिकास ल अपन,गुरुपद के घोर बेइज्जती लगिस। “साले ल नाटक करथें। परसो एंटरी करिस त सहीं जगह म नइ करे रहितीन, पीछू म करे हें। मैं वोखरे आधार म थोड़े चढा दौं। बस,लगे राह इंखरे पीछू? भाव खाथें साले मन। आदमी के अउ कुछु काम नइहे जना-मना तइसे….।” कंपूटर साहब बिकास ल वो मेर ले घुंच के बड़बड़ावत सुनिस। “सर?” बिकास थोकिन घुमके अउ साहब मेर दतगे। साहब तंग आगे रहिस। “आप भी न सर! आपको जल्दी चाहिए था तो जल्दी आना था, लाइन में आना था..।” साहब घलो बड़बड़ाइस। “आप लोग भी न सर. ” बिकास आपे ले बाहिर होये लगिस “नाटक करथौ। परसो सहीं एंटरी कर दे रहेतेस त काबर?….।” काहत बिकास गुरुजी अपन पास बुक ल लाइन म लगे एक झन लइका ल धराये असन करिस। “छोटू, ये ले एंटरी करादे बेटा।” ? सब वो काउंटर डाहर ल देखे लगिन। सब ल नियम धरम सिखइया गुरूजी आज खुद नियम के मजाक बनाये म उतारू होगे रहिस। नीला कमीज,किरीम रंग के पेंठ वाले पचपन- छप्पन के हेंडसम साहब सहे नइ सकिस।अइसे भी गुरुजी के कोई खास कद काठी नइ रहिस। नाटा असन रहिस। गला म पियर रंग के पंछा रखे रहिस। अउ देहाती लगत रहिस। “आपको कराना है तो लाइन में आओ।…बाकी लोग यहाँ झख मारने नहीं खड़े हैं..कब से बोल रहा हूँ हो जाएगा, हो जाएगा…। मानता ही नहीं…।” साहब घलो जम के हउहाइस।पूरा बैंक गूँजगे। सब अकचकागें। का होगे? का होगे? सब के धियान वो काउंटर डाहर होगे। बिकास के मुंह अउ नानक होगे सोल्हाये कोहड़ा बानी। वोहू बड़बड़ाइस ” नाटक करथें… ।” “हटाव-हटाव…।” सब झन गुरुजी ल वो मेर ले हटाइन। झगरा ल बरकाइन।मैनेजर साहब घलो अपन कमरा ले निकल के आगे “क्या हो गया महेस? कस्टमर से ऐसे ही बर्ताव करते हैं..?” अधिकारी अपन करमचारी ल चमकाइस। “देखिए न सर…।” कंपूटर बाबू घलो केचकेचागे। बिकास तब तक बोमियावत बाहिर निकल गे रहिस।
“….नाटक करथें साले मन……।” वोखर गोरिया देह तमतमा गे रहिस। “अरे, पटेल सर!” आघु डाहर ले आवत एक झन सर ह बिकास ल देखके आवाज लगाइस, हाथ उठाइस। वोखर चेहरा म मिले के खुसी छलकत रहिस। “राम-राम” हाथ मिलावत। अउ सब बने? बड़ दिन म दिखेस रे भई!….। “आघु वाले गुरुजी नीकी भली पूछिस। “सब ठीक हे तिवारी जी। बस…।” बिछी कस झार, बिकास के सिर ले अभी तलोक टेंसन उतरे नइ रहिस। “का होगे सर?” तिवारी सर बिकास ल तमकत देख पूछिस। “नाटक करथें साले मन….।” बिकास सुरु से आखिरी तक जम्मो बात ल ओरियाइस। “आपो मन सर कहाँ लगे रहिथौ?” तिवारी गुरुजी पास बुक ल मांगिस, उलट-पुलट के देखिस अउ बैंक डाहर चढ़े लगिस “थोकिन रुकौ गुरुदेव। मैं आवत हौं।” आपो देख लौ सर,फेर कुछ नइ होवै। भाव खाथें….।” बिकास बड़बड़ावत नीचे उतर गे अउ फटफटी इस्टेन्ड म अपन फटफटी म टेक के बइठ गै।
” सर!” तिवारी गुरुजी एंटरी करइया कंपूटर साहब मेर पास बुक ल लमा के बोलिस “थोकिन एंटरी कर देतेव।” साहब दौड़ती आँखि से पासबुक ल देखिस। वोही पासबुक!फेर आदमी ल देखिस। ” वो सरजी परेशान करके रख दिया तिवारी जी। सांति से होता तो अभी तक हो गया होता। जब से आया था बुजुर-बुजुर लगा था..।” साहब चिढ़गे रहिस। तिवारी गुरु जी वो बैंक के पुराना गिराहिक आवै। आना- जाना लगे च रहिथे। अइसे भी वोखर कद बने दबंग असन रहिस। “कर दौ न सर जी?” तिवारी गुरु जी बड़ पियार से लढ़ार के बोलिस। वोखर भाव अउ भाखा, दूनों म मया छलकत रहिस। “ऐसे प्यार से बोलता तो करता नहीं सर? एकदम हुकुम चला रहा था..।” पासबुक ल झोंक के आघु म रखिस। अइसे भी भीड़ अब खमखिरियागे रहिस। दू-तीन झन ल निपटा के एंटरी करके देदिस। “थैंक्यू सर।” तिवारी गुरुजी पासबुक ल धरत अभार मानिस।
” लौ गुरुदेव।” तिवारी सर बिकास ल पासबुक थमाइस। “होगे?” पटेल गुरुजी अचरज म पूछिस। ” हं।” तिवारी गुरुजी सरल भाव से बोलिस। “करहीं नहीं त कहाँ जाहीं। भाव खाथें सा….।” तिवारी गुरुजी घलो जबरन के मुंह बनाइस। फेर थोकिन गम्भीर होके ” का करबे गुरुदेव, दुनिया म हर आदमी टेंसन म हे। सब ल परेम के जरूरत हे…।” “मैं तो परेमे से बोले रहेंव सरजी,सा… ल” बिकास घलो अपन पक्छ रखिस। “छोडव, चलौ गन्ना जूस पीबो? तिवारी गुरुजी उपदेस छोड़ , परस्ताव रखिस। ” नइ लगै सर।धन्यवाद। घर निकलना हे अबेर होगे हे।” “ले चल त, महुँ जात हौं। बैंक म कुछ काम रहिस हे।” काहत तिवारी गुरुजी फेर उपर , बैंक डाहर सीढ़िया चढ़े लगिस। पटेल गुरुजी वोही मेर खड़े रहि गै ठगे असन…
केजवा राम साहू “तेजनाथ”
बरदुली, पिपरिया, कबीरधाम
7999385846


text:
लक्ष्मण झूला के निर्माण आखरी चरण म
रात म दिखथे महादेव घाट के सुग्धर नजारा
रायपुर,4 अपरेल 2018। राजधानी रायपुर के नजदीक महादेवघाट के खूबसूरती म चार चांद लग गए हे। महादेवघाट म दुर्ग जिला के छोर म रिवर फ्रन्ट म करीबन 900 मीटर लंबा उद्यान विकसित कर लेहे गए हे। घाट म लक्ष्मण झूला के निर्माण घलोक आखरी चरण म हे। रात म जब पूरा उद्यान अऊ लक्ष्मण झूला म बिजली के रंग-बिरंगी रोशनी रहथे, तब महादेवघाट के खूबसूरती देखतेच बनथे। जल संसाधन मंत्री श्री बृजमोहन अग्रवाल ह आज इहां बताइस कि महादेवघाट के सौंदर्यीकरण अऊ लक्ष्मण झूला बनाए के काम जल संसाधन विभाग कोति ले करे जात हे। करीबन छै करोड़ 10 लाख रूपिया के लागत ले 150 मीटर लक्ष्मण झूला बनाए गए हे। ये मां ले 90 मीटर के हिस्सा सस्पेंशन होही। बारिश म लक्ष्मण झूला के अलगे आनंद रहिही। उमन बताइस कि लक्ष्मण झूला के काम अवइया 10 दिन म पूरा कर ले जाही।
श्री अग्रवाल ह बताइस कि दुर्ग जिला के हिस्सा के रिवर फ्रंट म 900 मीटर म उद्यान बनके तइयार हे। उद्यान म पेडस्टेन ट्रेक, एक्वाप्रेशर ट्रेक अऊ गोल्फकार्ट ट्रेक बनाय गए हे। उद्यान म लइका मन के मनोरंजन बर कई प्रकार के झूलना लगाए गए हे। एक कैफेटेरिया के निर्माण घलोक उहां पर्यटक मन के सुविधा बर करे गए हे। व्यायाम अऊ योगाभ्यास बर अलग-अलग ट्रेक बने हे। उद्यान के मुहड़ा म कैलाश गुफा के प्रतिकृति हे। पर्यटक कैलाश गुफा ले होके उद्यान म पहुंचें जाही।


text:
ताजा समाचार
130 पट्टाधारी मन ल निगम के नोटिस, आदेश के पालन नइ करने म होही कार्रवाई
प्रभावित परिवार मन नोटिस समेत जम्मो प्रक्रिया म रोक लगाए के करिन मांग
रायपुर। चंगोराभाठा इलाका म कइ बछर ले रहइया लोगन मन ल नगर निगम के तरफ ले 3 दिन के भितर मकान के दस्तावेज दे के नोटिस जारी करिस हे। एकर ले पूरा इलाका के लोगन मन म हड़कंप माच गए हे। ये नोटिस म चंगोराभाठा के अयोध्या नगर के निवासी मन ल मकान बनाए बर अनुमति संबंधित जम्मो दस्तावेज अऊ नक्सा के कॉपी मंगवाए हे। फेर ये इलाका म राजीव गांधी आवास योजना के पट्टा के आधार म ही लोगन मन रहथें। मंगलवार के प्रभावित परिवार मन कलेक्ट्रेट पहुंचके नोटिस समेत जम्मो प्रक्रिया म रोक लगाए के मांग करिन। लोगन मन आरोप लगाइन कि इलाका म ओमन कइ बछर ले रहत हे, अऊ अब साजिस के कारन हमन ल हटाए के योजना हे।


text:
शुक्रवार, 29 मई 2015
नान्हे कहिनी:धन होगे माटी(अनुवाद) एक दिन कुम्हार ह माटी ल सानके चिलम बनावत रहिसे|चिलम बनावत -बनावत जाने कुम्हार ल काय सुझिस कि ओहा ओ चिलम ल मिझार दिस अउ ओ माटी ल सानके चाक ऊपर चढ़ा के मरकी बनाय लागिस|चाक ऊपर माटी ल चघाएच रिहिसे कि माटी बोले लागिस-"मेहा माटी बनके धन-धन होगेव कुम्हार बाबू तोर जय होवय"|कुम्हार माटी ल पूछिस कि तय कइसे धन-धन होगेव कहिथस वो माटी? ता माटी कहिस कि मोल चिलम कोनो बनाये रहितेस कुम्हार बाबू त खुद जरतेव् अउ दूसर के छाती ल घलो जरोतेव अब तय मोला मरकी बनाबे त खुद जुड़ाहु अउ मोर मरकी के जउन पानी पिही तेखरो छाती ल जुडोहु|कुम्हार के आँखी म माटी के गोठ ल सुन आँसू भर गे अउ ओ दिन ले ओहा चिलम नइ बनाय के प्रन ले डरिस| सुनिल शर्मा "नील" थान खम्हरिया,बेमेतरा(छ.ग.) 7828927284 9755554470
सदस्यता लें टिप्पणियाँ भेजें (Atom)


text:
सियासत
जोगी के घर वापसी ल जनता कांग्रेस ह नकारिस
ख़बर पूरी तरह ले निराधार तत्थहीन, झूठा अउ बेबुनियाद हवय
रायपुर। जनता कांग्रेस छत्तीसगढ़ के मुखिया अउ पूर्व मुख्यमंत्री अजीत जोगी के कांग्रेस म शामिल हो के खबर सोशल मीडिया म वायरल होवत हे। जे ला पढ़के जनता कांग्रेस ले जुड़े हजार कार्यकर्ता मन के बेचैनी बढ़ गेहे।
होली के रंग उतरते ही पार्टी के डहर ले एक सन्देश जारी करे गेहे, जेमा अजीत जोगी के कांग्रेस म शामिल होए के खबर ल खंडन करे गेहे। गौरीशंकर पांडे ह आवश्यक सूचना के टैग लगाके संदेश जारी करिस हे। जारी संदेश म ओ ह लिखे हे कि जनता कांग्रेस छतीसगढ़ (जे) लोकसभा क्षेत्र के समस्त पदाधिकारी, कार्यकर्ता मन अउ शुभचिंतक मन ल बताए जात हे कि अजीत जोगी ह कांग्रेस पार्टी म वापसी के ख़बर पूरी तरह ले निराधार तत्थहीन, झूठा अउ बेबुनियाद हवय।
गौरीशंकर पांडे कहिन कि होली के मौका म तरह तरह के ख़बर छप थे। वइसे ही इहू समाचार हवय। जेखर फायदा दूनों राष्ट्रीय पार्टी के लोगन मन उठा के जनता ल गुमराह करके कोशिश करत हवय। ओखर कहिना हे कि जोगी पूरा छतीसगढ़ के नेता रिहिस हे, हवय अउ रहिही। बच्छर 2018 के चुनाव म छतीसगढ़ के जनता जोगी ल ए प्रदेश के मुखिया अउ छतीसगढ़ जनता कांग्रेस (जे) संस्थापक अध्यक्ष के रूप म प्रदेश के बागडोर जोगी के हाथ म सौंपकर मुख्यमंत्री बनाही।


text:
शनिवार, 5 दिसंबर 2009
ठल्हा बनिया हलावे कनिहा
2 टिप्पणियां:
- संजीव तिवारी .. Sanjeeva Tiwari ने कहा…
-
जम्मों निठल्लानंद अउ ठलहानंद महराज के जय होवय.
हमर इंहा तो ठल्हा बनिया हलावे कनिहा के जघा ठलहा बनिया का करे ये कोठी के धान ला ओ कोठी मा भरे चलत हे अउ हम हा कमिया बने हंकर हंकर के धान उलिचत हंन. कोन जनि कब सुरताये के दिन आही. हा हा हा.
- 5 दिसंबर 2009 को 4:35 pm
- ललित शर्मा ने कहा…
-
जय होय तोर, दुनिया के जम्मो ठलहानंद मन बुलाग मा अमरगे हवय, देखव ना आप मन के पोस्ट मा अतका दम हवय के ब्लाग ले वानप्रस्थ ले डरे "संजीव तिवारी" हां घलो टिपियाये बर पहुंच गे। जोहार ले, तोर लीला निराला हवय्।
- 5 दिसंबर 2009 को 4:59 pm


text:
ताजा समाचार
भूख के कारण होइस सैकड़ बरस पुराना कछुआ के मउत
मउत के बाद बाकायदा डॉक्टर ह पोस्टमार्टम करिस हे
बिलासपुर। जिला के रतनपुर के बूढ़ादेव मंदिर म सैकड़ बरस पुराना कुंड के सफाई के दउरान मिला 50 किलो काछुआ अब ये दुनिया म नइए। 12 दिन बाद ओकर मउत होगे। मउत के बाद बाकायदा डॉक्टर ह पोस्टमार्टम करिस हे। रिपोट म कहे गेहे कि अब्बड़ दिन ले कछुआ ल कुछु खाए बर नइ मिलिस हे। ओखर दांत घलो घिस रिहिस हे। अइसे म भूख ह येखर जान ले लीस। खास बात ये ह कि येला जब फोदवा तरइया म छोड़े गिन तभे वन विभाग येखर दाना-पानी के जुम्मेदारी ले रिहिस हे।
बिहनिया कुछु लोगन मन नहाए बर फोदवा तरइया पहुंचिन तभे उमन के नजर कछुआ पर पड़िस अउ ओला हिलता डुलता नइ देख के खबर वन विभाग ल दे गिस । मउका म विभाग के अधिकारी पहुंचगे संगे-संग डोर डाक्टर डॉ. सतीश सिंह घलो पहुंचगे उहां उमन ह ओला मरे घोषित करिस हे। कछुआ के मउका म पीएम करे गिस । एखर बाद वन विभाग के अफसर मृत कछुआ ल डिपो म लाके जलात रहिन, एमा बूढ़ादेव के पुजारी विक्की ह मना करिस। उहां विरोध ल देखत हुए समझाइस दे गिस अउ मामला शांत करे गिस। ये पूरा मामला म बिलासपुर डीएफओ एसएस कंवर के रटे-रटाया सरकारी बयान दिस हे। उमन कहिन कि कछुआ के मउत के बारे म रतनपुर रेंजर ह सूचना नइ दे हे। मामला के जानकारी ले जाही।


text:
रविवार, 15 नवंबर 2009
एक ठन जबरदस्त बीमारी
कोंजनी का बीमारी हा मोला जकड ले हे के छोडे के नाव नई लेथे। अपने च अपन माँ भुन्भुनावत रथौं। काहीं लेख ला पढ़हूँ चाहे किताब ला पढ़हूँ त बूजा हा सुरता माँ नई रहय। भुला जाथौं। कोनो भी विषय ला पढ़े के बाद ओखर बर तुरते विचार उपजथे। ओतके जुअर लिख ले त ठीक हे नई त आघू पाठ पीछू सपाट। कुल मिला के एला कथें भुलाए के बीमारी। अब का बतावं डागदर (अभी भी गवई माँ एही उच्चारन करथें उहाँ के मन, देखौ भाई डॉग डर याने कुकुर डेरा गे झन समझ लहू ) मेरन अपन इलाज बर गेवं। देख ताक के पूछिस कब ले हे ये बीमारी तोला। अब का बताओं ओतका जुवर सर्किट फ्यूज होगे दिमाग के उल्टा महि पूछे लगेवं डागडर ला "कउन बीमारी डागदर साहब। डागदर घलो भौंचक रहिगे। अब काय करबे ला इलाज होगे हे जी। अब बिहनिया ले जाय बर हे बेलासपुर। हमर समाज के राज्य स्तरीय सम्मलेन हावे। उठ पाहू के नही कहिके डेरावत हौं। अलारम हे न मोबाइल माँ। ओखरे आसरा माँ एला पोस्ट करे बर जागत हौं। अब जाथौं सोहौं। जम्मो झन ला सुग्घर रात अउ जय जोहार।
प्रस्तुतकर्ता सूर्यकान्त गुप्ता पर 12:49 am
लेबल: छत्तीसगढी
कोई टिप्पणी नहीं:
सदस्यता लें टिप्पणियाँ भेजें (Atom)


text:
रायपुर, 05 मार्च 2018। छत्तीसगढ़ सरकार के सौर सुजला योजना ले राज्य के बैकुण्ठपुर (कोरिया) जिला के ग्राम डोंगरिया निवासी श्री साहेबराम अऊ जशपुर जिला के ग्राम केंदापानी निवासी श्री दिलबहार जइसे हजारों किसान मन के तकदीर तेजी ले बदलत हे। श्री साहेबराम ह कभू अपन खेत मन म सिंचाई करे के कल्पना नइ करे रहिन, काबर के ऊंखर खेत तक बिजली के पहुंच नइ रहिस। सिंचाई नइ कर पाय के सेती खेती वर्षा उपर निर्भर रहिस। सौर सुजला योजना ले अब ऊंखर खेत म सोलर पम्प के स्थापना होइस एकर ले अब भरपूर सिंचाई होवत हे अऊ फसल लहलहावत हे। जशपुर जिला के दुलदुला विकासखंड के ग्राम केंदापानी म घलोक ए योजना के तहत सोलर पम्प स्थापना ले श्री दिलबहार सिंह के कुटुंब के पांच एकड़ जमीन म हरियाली खिले लगे हे।
श्री साहेबराम संग राज्य के 25 हजार किसान मन ल सौर सुजला योजना के लाभ मिले हे। श्री साहेबराम ह बताइस कि पहिली उमन अपन खेत म बिजली कनेक्शन बर आवेदन दे रहिन, फेर जादा लागत होए के कारण खेत तक बिजली लाइन नइ पहुंच पाइस, जब ओ मन ल सौर सुजला योजना के जानकारी मिलीस त उमन तुरंते आवेदन दीन। छत्तीसगढ़ अक्षय ऊर्जा विकास अभिकरण (क्रेडा) कोति ले ऊंखर खेत म तीन हार्सपावर के सोलर पम्प स्थापित कर दे गीस। उंखर तीन एकड़ बंजर जमीन ल सिंचाई के सुविधा मिलीस। ओ मन अब ए जमीन म पता, भांटा, मटरा के खेती करत हें। श्री दिलबहार सिंह के खेती पहाड़ी इलाका म हे। ए सेती ले ओ मन ल जीवनयापन बर वनोपज के संग्रहण अऊ मजदूरी के काम घलोक करना परता रहिस। सौर सुजला योजना के तहत तीन एचपी के सोलर पम्प मिले म अब ओ मन रबी फसल मन के खेती घलोक अच्छा तरीका ले करत हें।
योजना के तहत राज्य सरकार कोति ले तीन हार्सपावर अऊ पांच हार्सपावर क्षमता वाले सौर ऊर्जा संचालित सिंचाई पम्प किसान मन ल अड़बड़ कम कीमत म देहे जात हे। अवइया साल 31 मार्च तक राज्य म करीबन 51 हजार किसान मन ल ए योजना म सामिल करे के लक्ष्य हे। योजना के तहत साढ़े तीन लाख रूपिया के लागत के तीन एचपी क्षमता वाले पम्प, अनुसूचित जाति-जनजाति के किसान मन ल सात हजार रूपिया, आन पिछड़ा वर्ग के किसान मन ल बारा हजार अऊ सामान्य वर्ग के किसान मन ल 18 हजार रूपिया म देहे जात हे। एखर बर तीन हजार रूपिया प्रोसेसिंग शुल्क घलोक निरधारित हे। साढ़े चार लाख रूपिया लागत के पांच हार्सपावर क्षमता वाले पम्प अनुसूचित जाति-जनजाति के किसान मन ल दस हजार रूपिया, पिछड़ा वर्ग के किसान मन ल 15 हजार रूपिया अऊ सामान्य वर्ग के किसान मन ल 20 हजार रूपिया म देहे जात हे। ए पम्प मन बर 4800 रूपिया के प्रोसेसिंग शुल्क घलोक निरधारित करे गए हे।
सौर सुजला योजना ले बदलत हे किसान मन के तकदीर
रायपुर, 05 मार्च 2018। छत्तीसगढ़ सरकार के सौर सुजला योजना ले राज्य के बैकुण्ठपुर (कोरिया) जिला के ग्राम डोंगरिया निवासी श्री साहेबराम अऊ जशपुर जिला के ग्राम केंदापानी निवासी श्री दिलबहार जइसे हजारों किसान मन के तकदीर तेजी ले बदलत हे। श्री साहेबराम ह कभू अपन खेत मन म सिंचाई करे के कल्पना नइ करे रहिन, काबर के ऊंखर खेत तक बिजली के पहुंच नइ रहिस। सिंचाई नइ कर पाय के सेती खेती वर्षा उपर निर्भर रहिस। सौर सुजला योजना ले अब ऊंखर खेत म सोलर पम्प के स्थापना होइस एकर ले अब भरपूर सिंचाई होवत हे अऊ फसल लहलहावत हे। जशपुर जिला के दुलदुला विकासखंड के ग्राम केंदापानी म घलोक ए योजना के तहत सोलर पम्प स्थापना ले श्री दिलबहार सिंह के कुटुंब के पांच एकड़ जमीन म हरियाली खिले लगे हे।


text:
विशेष
सांसद अभिषेक ह बनाइस सड़क, जे दस गाँव के लोगन बर बनगे जीवनरेखा
दुरगम अउ नक्सल चुनवती ले ग्रसित लिमऊटोला-मलैदा-जुरलाखार सड़क के सपना पूरा होय के करीब
राजनांदगांव। जिला के सबले दुरगम अउ नक्सल चुनवती ले ग्रसित लिमऊटोला-मलैदा-जुरलाखार सड़क के सपना झटकन पूरा होय ल जात हे। अलकरहा विषम भूगोलिक हालत अउ नक्सल चुनवती के नजर ले ये क्षेत्र म सड़क बर एक-एक इंच म काम करना कठिन हे, उहिचे पुलिस अउ अर्धसैनिक बल के जवान मन के सुरक्षा म अउ इंजीनियर मन व मजदूर मन के अलकरहा मेहनत ले 9.40 किमी के काम पूरा कर ले गिस हे। बारसात के दिन म शेष दुनिया ले चार महीना ले कटे रहय्या दस गाँव के लोगन बर ये सड़क जीवनरेखा साबित होवत हे। खैरागढ़ अउ छुईखदान ब्लाक के ये गांव मन ह पहिली कोनो रद्दा नइ रिहिस हे। बइला गाड़ी बर पैसेज रिहिसहे। जेला छत्तीसगढ़ी म लोग मन ह गाड़ा रवान कहिथे। सांसद अभिषेक सिंह ले ये गाँव मन के लोग मन मिलिस तो उमन ल भरोसा दिलाए गिस कि कइसनो भी विषम परिस्थिति हो, ये गाँव मन ल जोड़े के कराय सुरू करे जाही।
ओ बखत के कलेक्टर मुकेश बंसल हआईएपी व बीआरजीएफ मद ले 6.30 करोड़ रुपिया के प्रशासकीय स्वीकृति ये कारय बर दीस। कलेक्टर भीम सिंह ह डीएमएफ ले 4.22 करोड़ रुपिया डामरीकरण (डब्ल्यूएमएम प्लस बीटी) बर दीस। पीएमजीएसवाय के कार्यपालन अभियंता बलवंत पटेल ब बताइन कि बरसात म अउ बचे महीना म घलो ये गाँव मन म पहुँचना बेहद कठिन हे । सड़क बनने ले लोगन के बुनियादी दिक्कत मन दूर हो जाही। पटेल ह बताइन कि कलेक्टर भीम सिंह व एसपी प्रशांत अग्रवाल हर सप्ताह सड़क के प्रगति के जानकारी लेवत हे अउ उंखर मारग दरसन म कारय निरंतर प्रगति म हे।
पहिली दफा भटक गिन इंजीनियर मन
ये अतका दुरगम इलाका हे कि जब पहली बार इंजीनियर मन ये गाँव मन म सर्वे करे बर पहुचिन तो भटक गे। फेर अब्बड़ मशक्कत के बाद उमन लिमऊटोला तक पहुतिन। बरसात म जब नाला अपन उफान म होथे तो जुरलाखार तक पहुँचना कठिन हे। सोधे 9.40 किमी के रद्दा म ही 25 पुल बनाए गेहे। येमा 2 पुल तो 25 मीटर के हे। कतको जगह म घाट कटिंग के मुश्किल कारय करे गेहे।
लगातार बने रहींन चुनवती
निर्माण कारय के दउरान तीन बार मशीन मन ल जलाए गिस। लगातार चुनवती मन बने रिहिन येखर बवजूद पुलिस अउ अर्धसैनिक बल के जवान पूरा मुस्तैदी ले डटे रहिन। आज जब 9.40 किमी के सड़क बन गेहे। अउ ये क्षेत्र के ग्रामीण मन बर गातापार तक पहुँचना आसान होगे हे। तब ये बड़े कारय के महत्व स्पष्ट नजर आवत हे। ये सड़क सैकड़ों लोगन बर जीवन रेखा साबित होवत हे।
बरसों ले मुख्यधारा ले कटे गांव मन ल राहत
सड़क के बनने ले बरसों ले मुख्यधारा ले कटे ग्राम भावे, टूटागढ़, लक्षनाझिरिया, सरपर, लमरा, काशीबहरा अउ नवागांव के ग्रामीण मन ल राहत मिलही। ए बखत पुल-पुलिया अउ जीएसबी स्तर 9.40 किमी के कार्य पूरा कर ले गेहे। शेष लंबाई के कारय अप्रैल 2018 म पूरा करे के लक्ष्य हे। डामरीकरण के कारय जून 2018 म पूरा करे के लक्ष्य हे।


text:
मोर लइका पास होगे
पूनाराम आज अड़बड़ खुस हे।बोर्ड परीछा के रिजल्ट निकलिस हे। जब चार महिना के मेहनत पाछू धान मिंज के लछमी ल घर लाथय तब गांव में रहइया गरीब किसान खुस होथे। सरी चिन्ता मेटा जाथे। ओइने आज एक साल के चिन्ता ले मुक्ति मिलिस।आज ओकर नोनी तारनी हा दूसरा दर्जा बारवीं पास होगे। अपन जिद मा बेटी ला रोज पांच किमी दुरिहा सायकल मा आन गांव मा भेज के पढ़ावत रहिस।ओकर बेटी ला पढ़ाय के संकलप पूरा होगे। गनेस,लछमी सरसती के असीस मिलगे।
पढ़इया लइका के पास होय के सबले जादा फिकर दूझन ला रहिथे।एक लइका के दाई ददा अउ दूसर ओ इस्कूल के मास्टर-मास्टरिन जौन ओला पढ़ाथे। हमर प्रांत के संगे संग पूरा देस मा 50 -60 प्रतिसत दाई ददा के इहीच चिन्ता रहिथे, कि मोर लइका पास होही कि नहीं? 10 प्रतिसत मन तो तैयारी मा लगे रहिथे कि ओकर लइका आगर ले आगर नम्बर लाय। ऐमा बड़े सहर, छोटे सहर, उन्नत गांव के मन रहिथे।दाई ददा मन पढ़े लिखे, नउकरी वाला अउ पढ़ई मा चेत करइया लइका रहिथे। 20 प्रतिसत लइका अउ दाई ददा मन मान लेथय, भगवान जौन करही अच्छा होही। येमा गांव अउ सहर के ओ दाई ददा रहिथे जेकर बात ल लइका नइ मानय सुनय। मोबाइल, टीवी, नाच, गाना, खेलकूद अउ किंजरई मा जादा धियान लगाथे।5-10 प्रतिसत दाई ददा जानत रहिथे कि ओकर लइका कइसे हावय। एक तो इस्कूल मा मास्टर नइहे, रोज रोज नवा नवा पढ़ई के रीत बदलत जावत हे। एक बच्छर दुसर नीति ता दुसर बच्छर आने नीति।
इस्कूल के बड़े मास्टर से लेके सब विसय के मास्टर मास्टरिन ला अपन अपन विसय मा लइका के पास होय के चिन्ता रहिथे।हर बच्छर पढ़ई के रीत, परीछा के रीत नीत बदले ले वहू हदास रहिथे।फेर सरकार अउ अधिकारी के आदेस के आगू मुढ़ी नवायच बर लागथे। सबले जादा ओ मास्टर मन ला चिन्ता रहिथे जिहाँ मास्टर के संख्या कमती हे।अपन विसय नी होय के पाछू दूसर विसय ला घलो पढ़ाथे। रिजल्ट घलो अच्छा देय के समस्या रहिथे। जब रिजल्ट निकलथे अउ ओकर पढ़ाय जादा लइका मन पास हो जाथय तब छाती जुड़ाथे। गरब करथे मोर लइका पास होगे। जइसे खेलकूद मा लेगे खेलाड़ी लइका जीत जाथय तब आगू मा खड़े कोच मास्टर के छाती फूल जाथे।
एती जब अच्छा रिजल्ट आथे, जादा से जादा लइकामन पास होथे तब सरकार अउ मंतरी मन अपने पीठ ला ठोंकते।हमर सिक्छा नीति ले जादा लइका पास होगे।एकर बर अधिकारी अउ मंतरी मन बधाई के हकदार हे। जबकि ऐमा उँकर हाथ तो का अंगरी घलो नी रहय।दाई ददा अउ मास्टर ल धन्यवाद घलो नइ कहाय। जतका लइका मन प्रांत मा पहला ले दसवा तक आय रहिथे ओमन सफा सफा कहिथे-हमर उपलब्धि मा सबले पहिली दाई ददा, गुरुजन, भाई बहिनी, कका ममा, नत्ता गोत्ता अउ संगवारी मन के हाथ हवय।मंतरी, अधिकारी के नांवेच नी लेवय। अउ सरकार, अधिकारी मन थुंके थूंक मा बरा चुरो के तसमई खाथे अउ कहिथे-हमर जादा ले जादा लइका पास होगे।
हीरालाल गुरुजी
छुरा, जिला-गरियाबंद


text:
कहिन कंवर समाज कोति ले सामूहिक विहाव के आयोजन के पहल सराहनीय
रायपुर, 21 अप्रैल 2018। मुख्यमंत्री डॉ. रमन सिंह ह राजनांदगांव म कंवर समाज के लइका मन बर छात्रवास बनाए बर तीस लाख रूपिया देहे के घोषणा करे हे। मुख्यमंत्री डॉ. सिंह आज राजनांदगांव जिला के ग्राम रेवाडीह म आयोजित कंवर समाज के कार्यक्रम म सामिल होइन। कार्यक्रम म मुख्यमंत्री ल जानकारी दे गीस कि कंवर समाज ह लइका मन के बेहतर शिक्षा बर राजनांदगांव म सामाजिक सहयोग ले 50 लाख रुपिया सकेल के छात्रावास बर 74 डिसमिल जमीन 50 लाख रुपए म खरीदे हे। मुख्यमंत्री डॉ. रमन सिंह ह कंवर समाज के ए पहल ल अनुकरणीय बतात छात्रावास भवन बर 30 लाख रुपए प्रदान करे के घोषणा करिन। डॉ. सिंह ह कहिन कि शिक्षित समाज ही नेतृत्व करे हे। समाज के मनखे मन ह शिक्षा ल आगू बढ़ाए बर जऊन बड़े पहल करे हे ओखर मैं स्वागत करे हंव। खर्चा वाला बिहाव ले मितव्ययिता कोति बढ़े बर समाज के मनखे मन ह सामूहिक विवाह ल बढ़ावा देहे के जऊन निश्चय करें हें वोकर स्वागत करे जाना चाहिए। मुख्यमंत्री ह कहिन कि बिहाव म मद्यपान उपर प्रतिबंध करे के निर्णय समाज ह लेहे हे। एखरे संगेच बहुत अकन प्रगतिशील काम समाज कोति ले करे जात हे। ये उज्ज्वल भविष्य के रस्ता म बड़े कदम हे। मुख्यमंत्री ह अपन संबोधन के शुरूआत कंवर समाज के आराध्य दुल्हा देव अऊ महादेव के स्तुति कर के करिन। उमन कहिन कि ओ मन अपन हर बड़े काम के शुरूआत भोरमदेव के पूजा ले करथें अऊ भोरमदेव उंखर हर संकट हर लेथें। मुख्यमंत्री ह ए अवसर म गांव वाले मन के मांग म आशा नगर म एप्रोच रोड, मुक्तिधाम निर्माण अउ पुलिया निर्माण के स्वीकृति प्रदान करिन।
ए मौका म गृह, जेल अउ लोक स्वास्थ्य यांत्रिकी मंत्री श्री रामसेवक पैकरा ह घलोक समाज के मनखे मन ल संबोधित करिन। उमन कहिन कि शिक्षा ल आगू बढ़ाए म समाज के मनखे मन ह पाई-पाई जोड़के छात्रावास बर पइसा सकेलिन अऊ आज ओकर भूमिपूजन करिन। शिक्षा के पुनीत काम बर अइसन काम बर सामूहिक भागीदारी जुटना बहुत शुभ हे। उमन कहिन कि शिक्षा ही ह समाज ल अंजोर कोति ले जाने वाला साधन ये। एकजुट होके समाज अपन बड़े लक्ष्य पा सकत हे। ए मौका म सांसद श्री अभिषेक सिंह ह कहिन कि कंवर समाज कोति ले शिक्षा बर बड़का काम करे जात हे। शिक्षा ही ह समाज के उवल भविष्य के रद्दा प्रशस्त कर सकत हे। उमन कहिन कि छत्तीसगढ़ प्रदेश बने रहिस त ओ समय इहां सिरिफ 13 हजार प्राथमिक स्कूल रहिस, अब प्राथमिक स्कूल मन के संख्या बढ़के 36 हजार ले जादा हो गए हे। उच्च शिक्षा म घलोक बड़का काम होए हे। अब साल्हेवारा अऊ मानपुर म घलोक कॉलेज हे। श्री सिंह ह कहिन कि मैं ओडारबांध गए रहेंव उहां 70 साल ले मेला लगत हे। उहां समाज के युवक-युवती परिचय सम्मेलन घलोक होवत रहिस। मनखे मन ह सामुदायिक भवन के माँग रखिन अऊ एक महीना म ही 20 लाख रुपिया के सामुदायिक भवन शासन के तरफ ले स्वीकृत हो गीस।


text:
जबले छत्तीसगढ़ी ल राजभाषा के दरजा दे के ए भरोसा जगाये गे हवय के अवइया बेरा म ए ह शिक्षा के संगे-संग राजकाज के भाषा बन सकथे, तबले एकर साहित्यिक लेखन के रूप अउ कामकाज माने प्रशासकीय रूप ऊपर भारी गोठ-बात अउ तिरिक-तीरा चलत हे। ए संबंध म राजभाषा आयोग ह एक ठ विचार गोष्ठी के आयोजन घलोक करे रिहिसे, जेमा ए बात प्रमुखता ले आइस के कामकाज के भाषा ल आम बोलचाल के रूप म ही लिखे जाना चाही।
ए विचार ले लगभग महूं सहमत हवंव। काबर के प्रशासनिक काम-बुता म बहुत अकन अइसन शब्द आथें, जेकर मनके अनुवाद करे म आने के ताने असन लागथे, वोकर मूल अभिव्यक्ति नइ हो पावय। ए बात ल उही मन समझ सकथें, जेमन छत्तीसगढ़ी म सरलग लिखत हें, उहू म गद्य रूप म। फेर पद्य लेखक मन या फेर वोमन, जेकर मन के लेखन ह सिरिफ नेंग छूटे असन हावय, वोमन ह आरुग भाषा के संगे-संग लिपि (वर्णमाला) के प्रयोग के मामला म घलोक परंपरावादी रूप के प्रयोग के बात करथें।
मोला लगथे के एला हमन ल उही रूप म लेना चाही, जइसे हिन्दी ह लोकभाषा ले राष्ट्रभाषा के खुरसी म बइठे खातिर अपनाइस हे। माने जब तक वोला खड़ी बोली के रूप म लिखे गेइस तब तक श,ष, ऋ जइसन शब्द के प्रयोग ले दूरिहा रखे गेइस फेर जइसे राष्ट्रभाषा के खुरसी म बइठे के उदिम रचे गेइस वइसनेच एकर रूप ल उच्चारण के शुद्धता के अनुरूप कर दे गेइस। माने नागरी लिपि के जम्मो वर्ण मनला आत्मसात कर ले गेइस। मोला लागथे के अब हमूं मनला अइसने करना चाही। छत्तीसगढ़ी लेखन खातिर हमन नागरी लिपि ल अपनाए हावन त वोकर सब्बो वर्णमाला ल घलोक अपनाना चाही। जब तक छत्तीसगढ़ी ह बोली के रूप म जाने जावत रिहिसे तब तक भले हम श,ष, ऋ जइसे वर्ण मनके प्रयोग नइ करत रेहे हावन, फेर अब जब इहू ल प्रदेश स्तर म राजभाषा के दरजा दे दिए गे हवय, प्रशासनिक काम-काज ल एमा करे के जोखा मढ़ाए जावत हावय त एला भाषा के जम्मो मानक के अनुरूप बनाये जाना चाही। ए हम सबके जिम्मेदारी आय।
अभी साहित्यिक लेखन म दू किसम के रूप देखे जावत हे। पहला रूप तो परंपरावादी मनके हे, जेमन संस्कृति ल संसकिरिति, शंकर ल संकर, प्रसार ल परसार, ऋषि ल रिसि लिखत रहिथें। मोला लागथे के छत्तीसगढ़ी के अइसन रूप ल आज के वैश्विक (ग्लोबल) दुनिया ह पचो नइ पावय, आत्मसात नइ कर पावय। फेर सबले बड़े बात ये हे के कोनो भी आने क्षेत्र के मनखे मन अपन भाषा ल बिगाड़ के दूसर के भाषा ल नइ सिखंय। हमला छत्तीसगढ़ी ल ए पूरा राज के हर आदमी मन के संगे-संग विश्व के लोगन संग जोडऩा हे, उनला छत्तीसगढ़ी लिखे, पढ़े अउ बोले खातिर प्रेरित करना हे, त ए जरूरी हवय के हमला अपन दृष्टिकोण ल बड़े बनाए बर लागही, हमला अपन सोच ल विश्वव्यापी बनाए बर लागही अउ पूरा एकमई होवत दुनिया (ग्लोबल होवत) के हर वो संपर्क भाषा ल अपन संग जोड़े बर लागही, वोकर मनके वो प्रचलित शब्द मनला अपन संग संघारे बर लागही, जेमन कोनो न कोनो किसम ले हर दिनचर्या म शामिल होवत जावत हें।
आज हमन अंतर्राष्ट्रीय भाषा अंग्रेजी के ए कहि के विरोध करथन के वोकर सेती हमर अपन भाषा के अस्तित्व खतरा म परत हावय। फेर वोकर वो बड़प्पन ल काबर भुला जाथन के वोहर अपन आप ल बड़े बनाए खातिर दुनिया के हर भाषा अउ वोकर प्रचलित शब्द मनला आत्मसात करके अपन आप ल बड़े बनाए हे। वोकरे सेती वोहर आज पूरा दुनिया म राज करत हे। अउ एक हमन हावन जेन कुआं के मेचका बरोबर बने रहना चाहथन, अउ सपना देखथन के ए हर जन-जन के भाषा बनय, राजकाज अउ शिक्षा के भाषा बनय।
मोर अरजी हे के जतका जल्दी हो सकय एकर व्यापकता ल देखत-समझत अपन सोच अउ दायरा ल बड़े बनाय के दिशा म कदम बढ़ावन।
सुशील भोले
संपर्क : 41-191, कस्टम कालोनी के सामने,
डॉ. बघेल गली, संजय नगर (टिकरापारा)
रायपुर (छ.ग.) मोबा. नं. 098269 92811
sushilbhole2@gmail.com


text:
ये पुस्तक ह पंचमिझरा साग के सुवाद देथे। ये साग के अपन सुवाद होथे। हमर बारी बखरी के हर फर के मान रखे जाथे, एक-एक, दू-दी ठन फर ल मिंझार के अइसना साग बनाये जाथे के मनखे ह अंगरी चाटत रहि जाथे। इही हाल ये 'भोले के गोले" के आय। अपन हर विधा ल सकेल के सुशील भोले ह गोला फेंके हावय। बियंग म बियंग के गोला हावय, तव लेख म सुग्घर विचार के संग-संग पीरा के गोला हावय। 'सुरता" म अपन सुरता के गोला फेंके हावय त कहिनी म 'मन के सुख" के गोला बांटत हावय।
ये संकलन म एके ठन कहिनी हावय फेर कहिनी के संदेश गंज अकन हावय। एक नारी के विकास यात्रा जेमा बाल-विवाह के बाद पढ़े-लिखे पति के छोडऩा अउ रेजा के काम ले जिनगी शुरू करके झाड़ू-पोंछा, फेर नर्स ओखर बाद पढ़-लिख के एक डॉक्टर बनना। ये अंजलि के कहिनी आय जेन अंजलि ल बाद म सरकार ले 'नारी शक्ति सम्मान" मिलथे। ये कहिनी के एक पक्ष आय जिहां अंजलि मेहनत करथे। फेर अपन मन ल कइसे संतुष्ट करय? दूसर पक्ष आय के अपन संतुष्टि बर ओ ह संगीत ल चुनथे। काबर के संगीत आत्मा ल परमात्मा ले जोरथे। ये ह अंजली के दूसर पक्ष आय। कहिनी के अंत मन ल छू लेथे- 'तन के सुख के संगे-संग वो ह लोगन ल मन के सुख घलो बांटथे।"
'नवा बछर के नवा आस" लेख म सुशील भोले ह छत्तीसगढ़ ल दस बछर के लइका के रूप म देखत हावय अउ काहत हावय के हमर ददा-बबा मन जेन सपना देखे हावंय ओ रूप ल गढऩा हे। अपना भाखा, साहित्य, कला संस्कृति, संस्कार ल बनाना हे। लेखक अपन जिम्मेदारी के एहसास करावत हावय। 'छत्तीसगढ़ के मूल संस्कृति" के माध्यम ले छत्तीसगढ़ के तीज तिहार ल छत्तीसगढ़ के संदर्भ म जेन लेखन आज होवत हावय ओखर तालमेल, हमर संस्कृति म नई दिखय। मूल संस्कृति दूरिहावत हावय। ये लेख हमर संस्कृति के पूरा जानकारी देथे।
'अस्मिता के आत्मा संस्कृति" आज दूसर प्रदेश ले आये मनखे मन के संस्कृति ल छत्तीसगढ़ के संस्कृति के रूप म लिखत-पढ़त हावयं। ये लेख म लेखक ल एक आस हावय के इंटरनेट के माध्यम ले छत्तीसगढ़ी ह चारोंखुंट पहुंचगे हावय। अवइया बेरा म छत्तीसगढ़ भासा चमकही। ये छत्तीसगढ़ी भासा के व्याकरण 125 बछर पहिली लिखागे रहिस हे। हीरालाल चन्नाहू 'काव्योपाध्याय" के लिखे व्याकरन के अंग्रेजी अनुवाद जार्ज ग्रियर्सन ह 1890 म करे रहिस हे। फेर ये ह आठवीं अनुसूची म काबर नई आत हावय?
'हीरा गंवा ये बनकचरा" म दू बात हावय एक तो इहां के संस्कृति सतयुग के संस्कृति आय। शिव उपासना, बूढ़ादेव के संस्कृति इहां रचे-बसे हावय न कि राम या कृष्ण। दूसर बात आय के इहां के हीरा बेटा याने जेन असल म छत्तीसगढ़ के लेखक कवि हावय, जेन ल बनकचरा म फेंके गे हावय, लुका देय गे हावय तेन ल खोज के आगू म लाना है। 'तभे आथे निखार" म छत्तीसगढ़ी पत्र-पत्रिका के जानकारी देय गे हावय। येखर संग-संग लेखक के कहना हावय के देवनागरी लिपि के सबो वर्णमाला ल अपना के शुद्ध भासा बनाना चाही। येखर ले देवनागरी पढ़इया मनखे मन येला पढ़के समझ सकंय अउ आत्मसात कर सकयं। ये सब्बो लेख छत्तीसगढ़ी भाषा बर लिखे गे हावय। ये स्तरीय लेख ल पढ़के सब ल अपन भासा के प्रति जागरुकता आही।
सुशील भोले ह बियंग विधा म घलो कलम चलाय हावय। 'गोल्लर ल गरुवा सम्मान" म सम्मान अऊ पुरस्कार ल चना-फुटेना असन बांटे जाथे। तेखर ऊपर बियंग हे। 'धोंधो बाई" में कवियत्री के माध्यम ले बियंग करे गे हावय। आजकल आयोजन मन रूप-रंग अउ देह, पांव ल जादा देखथे। जेन जतका जादा फेशन करके रहिथे, वो वोत के बड़े कवियत्री। 'सम्मान के सपना" म लेखक ह छत्तीसगढ़ के सच्चाई ल बियंग के माध्यम ले उजागर करे हावय। राज सरकार के अलंकरण ले ले के केन्द्र सरकार के पद्य सम्मान तक के सपना म बिधुन होगे हावयं। बपरा मन अपन-अपन परिचय के कागद धरे ये गली ले वो गली, सिफारिश तक किंजर-किंजर के साड़ ले सोक-सोकहा बानी के पठरू कस होगे हावय। 'दीया तरी अंधियार" म घुघुवा के माध्यम ले बड़े-बड़े नेता व्यापारी के नौकर के सुरता आगे। आखिर उंखर देवारी कइसे होथे। ये बियंग दिल ल छू लेथे। बड़े-बड़ेे बिषय ल बियंग के माध्यम ले सुशील भोले ह आसान कर दे हावय।
'पुरखा मन के सुरता के परब पितर पाख", 'पहिली सुमरनी तोर" म गनेस के जानकारी, 'गुथौं हो मालिन माई बर फूल गजरा" म छत्तीसगढ़ के संस्कृति म जंवारा (नवरात) के पूरा जानकारी हावय। अमरित पाए के परब शरद पुन्नी म समुद्र मंथन ले निकले विष अउ अमरित के संग-संग बस्तर के दसरहा के जम्मो जानकारी हावय जेन इंहा के जुन्ना संस्कृति ल उजागर करथे। छत्तीसगढ़ म कार्तिक नहाना अउ गौरा-गौरी के बिहाव, सुवा नाच के जानकारी के संग-संग 'एक पतरी रैनी-बैनी" म गौेरी-गौरा के बिहाव के पूरा जानकारी हावय। मेला मड़ई के जानकारी के संग-संग राजिम म कुलेश्वर महादेव के जगह राजीव लोचन के नांव ले कुंभ मेला भरना इहां के संस्कृति संग खिलवाड़ करना आय। हर लेख म लेखक के छत्तीसगढ़ के भासा, इतिहास, संस्कृति ऊपर पीरा दिखाई देथे।
'सुरता" म नाचा के पुरोधा मदन निषाद, पंडवानी पुरोधा नारायण प्रसाद वर्मा, बिसंभर यादव 'मरहा" के संग-संग सुराजी वीर अनंतराम बर्छिहा के जानकारी देय हावय। अंत म हमर मूल परब के जानकारी देय गे हे। येमा तीज तिहार के जतका जानकारी देय गे हावय, ओला विस्तृत समझे जा सकथे। आज हमर छत्तीसगढ़ के गांव-गांव तक करवा चौथ, संतान सप्तमी पहुंचगे हावय। हमर पूजा पाठ के तरिका बदल गे हावय। आज धान्य लक्ष्मी के पूजा के जगह सब धन लक्ष्मी के पूजा करथें। ऊंखर बर हमर परब ल जानना बहुत जरूरी हावय।
ये पुस्तक म भासा संस्कृति के जानकारी ल देय के कारन पठनीय अउ संग्रहनीय हावय। येखर भासा सुग्घर अउ सरल हावय। हाना गीत के संग लेख के प्रस्तुति रोचक बनगे हावय। मूल संस्कृति के जानकारी देय बर सुशील भोले ल बधाई।
किताब - भोले के गोले
लेखक - सुशील भोले
समीक्षक -सुधा वर्मा
प्रकाशक- वैभव प्रकाशन, रायपुर
मूल्य- 100 रूपये


text:
दिन भर जांगर टोर मिहनत के सेती थके-मांगे मनखे के मनोरंजन खातिर हर युग म कोनो न कोनो साधन अवस कर के होवत रिहीसे। देश-काल के मुताबिक एमा बदलाव आवय, अउ एकर संगे-संग विषय-वस्तु घलोक बदलत जावय। आजादी के आंदोलन जब गुंगवा के भभके बर धर लिए रिहीसे, ठउका उही बेरा म छत्तीसगढ़ म एक लोक विधा के जनम होइस, जेला नाचा नांव दे गइस। राजनांदगांव के दाऊ मंदरा जी ल ए नाचा विधा के जनमदाता माने जाथे। जेन ह उन्नीसवीं सदी के तीसरा दशक म ए विधा ल जनरंजन के संगे-संग जनजागरण के माध्यम बनाइन।
दाऊ मंदरा जी के ही बेरा म एक अउ प्रतिभा के जनम होइस जेला मदन निषाद के नांव ले छत्तीसगढ़ के संगे-संग पूरा देश के लोककला प्रेमी जनता जानथें। जिला राजनांदगांव के डोंगरगांव तीर के गांव बिटाल म सन 1914 म मदन निषाद के जनम होइस। फेर भाग के लेखा वोला मात्र चार बछर के उमर म ही राजनांदगांव के मोहरा गांव म ले आइस। बताथें के वो बखत के परे दुकाल के सेती वोकर जनम भूमि बिटाल म रोजी-रोटी के बिकराल समस्या उत्पन्न होगे, इही पाय के वोकर पूरा परिवार ल मोहरा म बसे ले परगे।
बिटाल के आके मोहरा म बसे के एक फायदा ए होइस के मदन ल लइकईच उमर ले कलाकार मन के संगती मिल गे। मदन तो जनम जात कलाकार रिहीसे। कहिथें न के होनहार पूत के पांव पालनच म दिख जाथे। ठउका इही बानी वोकर भीतर के कलाकार ह लइकईच म दिखे बर धर लिए रिहीसे, तभे तो गांव के नाचा मंडली वाले मन आठ-नौ बछर के उमर म ही वोला अपन मंडली म शामिल कर लिए रिहीन हें। मोहरा गांव के ये नाचा मंडली म मदन के बड़े भाई ईतवारी निषाद घलो कलाकारी करय।
उन्नीसवीं शताब्दी के तीस-चालीस के दशक म छत्तीसगढ़ म शिक्षा के अंजोर वतेक बगर नइ पाये रिहीसे, एकरे सेती वो बेरा म कोनो भी किसम के नाचा-गम्मत या मनोरंजन के अउ दिगर माध्यम म कोनो भी घर के सियान मन नारी परानी मनला वोमा भाग नइ लेवन देवत रिहीन हें। एकरे सेती अइसन जब कोनो उदिम करे जाय, त नारी पात्र के भूमिका ल पुरुष मन द्वारा ही पूरा करे जाय। मदन निषाद के अभी केंवची उमर रिहीसे। एकरे सेती वोला नजरिया (महिला पात्र) के भूमिका खातिर जोंगे गीस।
जेन लइका ह अभिमन्यू बरोबर महतारी के कोंख ले कलाकारी के ज्ञान ले के आए रिहीसे, वोला भला नजरिया या परी के रोल निभाए म कतेक बेरा लागतीस। छीन काहत वो नाचे अउ गाये बर सीखगे। वो नारी के भूमिका म अतेक बूडग़े के नारी मन के जीवन-चरित्र मन ऊपर आधारिज प्रहसन खुदे बनाये लागीस। वइसे घलोक वो दौर म नारी मन ऊपर आधारित प्रहसन मन के जादा मांग रहय, एकरे सेती वो ह मछरी वाली, डउकी के झगरा, केंवटीन-मरारीन, ठग्गू बइगा, बासी मंगइया, बइहा, सउत जइसे कतकों अकन प्रेरक अउ मनोरंजक प्रहसन बना डारीस।
नाचा के ये गम्मत मन न सिरिफ मनोरंजक होवय भलुक सामाजिक, आर्थिक अउ राजनैतिक जागरण के काम घलोक करयं, ए जगा ए बात ल बताना जरूरी लागत हे के द्वितीय विश्व युद्ध के खलबलावत बेरा म दुरुग जिला के आमदी गांव म रवेल वाले दाऊ मंदराजी के नाचा ल बंद कराये खातिर फिरंगी पुलिस पहुंचगे रिहीसे। काबर ते गम्मत के बीच म जेन गीत गाये जाथे वोमन म आजादी के गीत घलोक रहय। संग म संवाद मन घलोक अइसन भाव लिए रहय।
ये जुझारू बेरा के आवत ले मदन निषाद 20 बछर के बांका जवान होगे रिहीसे। मेछा के रेख गढ़ाए ले धर लिए रिहीसे, एकरे सेती अब वो परी के पाठ करई ल छोड़ के जोक्कड़ के पाठ करे लागीस। वइसे तो परी के पाठ करत ही श्रेष्ठ कलाकार के रूप म वोकर नांव के डंका बाजे बर धर लिए रिहीसे, फेर जोक्कड़ बने के बाद तो महानायक के श्रेणी म शामिल होगे। ठउका इही बखत ले वो ह नाचा के पितृपुरुष दाऊ मंदराजी संग शमिलहा कलाकारी करे लागीस। मंदराजी के रवेली अउ मदन के रिंगनी नाचा पार्टी के विलय होगे, तब एकर मन के शमिलहा नांव बनीस रवेली- रिंगनी साज। ये रवेली-रिंगनी साज ह अपन बेरा म भारी धूम मचाइस। वो बखत मदन अउ लालू के जोड़ी ह भारी चर्चित रिहीस।
जेन बखत नाचा ल खड़े साज, माने तबला, हारमोनिम, अउ चिकारा आदि बाजा-रुंजी मनला कनिहा म बांध के खड़े होके नाचयं, अंजोर खातिर माटी तेल म बोरे बरत मशाल ल धरे रहयं, वो बेरा म ये रवेली-रिंगनी साज जगा बड़े-बड़े नाटक थियेटर जइसन साजो समान रिहीसे। एकर मन जगा खुद के लाईट, माईक अउ जनरेटर रिहीसे। वो समय म नाचा ह पूरा रात भर चलय अउ बेरा जब पंगपंगाये ले धरय तहांले दर्शक मन अपन-अपन घर के काम-बुता के ओखा म भरभरा के उसले बर धर लोवयं एकरे सेती मदन निषाद ह ठउका मुंदरहा के पंचबज्जी के बेरा अइसे जोरदार गम्मत चालू करय ते लोगन वोकर सिरावत ले, माने सात-आठ के बजत ले बइठे रहि जावयं। मदन के कलाकारी म अतका आकर्षण रिहीसे, के लोगन अपन काम-बुता ल घलोक भुला जावयं।
वोकर अभिनय क्षमता अद्भुत रिहीसे, जेन समय म जनाना या परी बनय, त वोकर अंग-प्रत्यंग ले कोनो किसम ले अइसे नइ जनावय के वो असल म कोनो पुरुष आय। अइसने जब वो जोक्कड़ के पाठ करे लागीस त पुरुष पात्र के जम्मो ऊंचाई ल छुइस। जब वो बिलई ताके मुसवा बारी म सपट के गीत ल गावय त वोकर जम्मो हाव-भाव ल घलोक प्रदर्शित करय। वो एक अकेला बिलई के अउ मुसवा के वो सबो दृश्य ल जीवन्त कर देवय, जेन वो गीत के भीतर समाए रहय। अइसने हर गीत अउ दृश्य मन ल जीवन्त करय।
सन 1958 म वो ह अपन मंडली संग रायपुर के पं. माधव राव सप्रे स्कूल म अपन अभिनय के जौहर देखाइस, जिहां प्रसिद्ध रंगकर्मी अउ नाट्य निर्देशक हबीब तनवीर के मन-अंतस म वोकर अभिनय उतरगे। एकरे साथ वोकर जुड़ाव हबीब के संस्था नया थियेटर संग होगे, अउ फेर तहांले वोकर कलाकारी ह छत्तीसगढ़ के सीमा ल लांघ के देश-विदेश म अपन सफलता के परचम लहराए लागीस। वो ह हबीब तनवीर संग सन 1975 तक सरलग जुड़े रिहीस। वोकर निर्देशन म मिट्टी की गाड़ी, रूस्तम-सोहराब, मिर्जा सोहरत, आगरा बाजार, चार भाई चना, कुस्तियों का चपरासी, चरण दास चोर, गांव के नाम दमांद मोर नाम ससुर आदि मुख्य नाटक मन म काम करीस।
हबीब तनवीर के छोड़े अउ आने निर्देशक मन संग घलो मदन निषाद ह काम करे हे, एमा त्रिपुरारी शर्मा के निर्देशन म बिरसा मुंडा, राम हृदय तिवारी के निर्देशन म लोरिक चंदा, लक्ष्मण चन्द्राकर के निर्देशन म हरेली, दीपक चंद्राकर के निर्देशन म गम्मतिहा आदि प्रमुख हे।
ए नाटक के संगे-संग कई ठन धारावाहिक अउ फिलिम मन म घलोक काम करे हवय। देश के प्रसिद्ध फिल्म निर्देशक श्याम बेनेगल संग घलोक काम करे के अवसर मदन ल मिले हे, उंकर निर्देशन म बने फिलिम 'मैसी साहब* म अभिनय कर के वोहर मुंबई के बॉलीवुड ल घलोक अपन जौहर के जलवा देखाए हे।
वोकर कला जीवन के लम्बा अनुभव अउ योगदान ल देखत मध्यप्रदेश शासन ह सन 1988 म तुलसी सम्मान ले वोला सम्मानित करे रिहीसे।
जीवन के आखिरी बेरा तक कला-देवी के उपासना करइया मदन निषाद ह 19 फरवरी सन 2003 के ये नश्वर शरीर ल छोड़ के कला के देवी म ही समाहित होगे।
कहिथें न के विराट पुरुष मन सिरिफ अपन चोला बदलथें, अपन आत्मा अउ अनुभव ल अवइया पीढ़ी ल अरपित कर देथें। मदन निषाद घलोक अपन आत्मा अउ अनुभव ल गोविंद निर्मलकर जइसन कतकों ये रस्ता के रेंगइया मनला अरपित कर दिस, जेकर परसादे गोविंद निर्मलकर ल पद्मश्री जइसन प्रतिष्ठापूर्ण सम्मान ले सम्मानित करे गीस।
नाचा के रूप खड़े साज ले होवत सांस्कृतिक मंच अउ आर्केस्टा तक पहुंचगे हवय, फेर जब तक ए हर जिंदा रइही, अपन मनोरंजन के माध्यम ले लोगन के पीरा हरत रइही, तब तक मदन निषाद जइसन नाचा के पुरोधा मन अमर रइहीं।
सुशील भोले
संजय नगर, रायपुर (छ.ग.)
मोबा. नं. 080853-05931, 098269-92811
ईमेल - sushilbhole2@gmail.com


text:
ताजा समाचार
कोरिया: मनेन्द्रगढ के बेटी मिस इण्डिया (खादी) के बनही शान
मिस इण्डिया खादी म बतौर फैशन डिजाईनर होईस संगीता के चयन
कोरिया से पद्मनी मरावी
कोरिया. मनेन्द्रगढ़ के बेटी संगीता कोरी के चयन मिस इंडिया खादी प्रतियोगिता बर हो हे। पिछले दिन रायपुर म होए रिहिस मिस इण्डिया खादी प्रतियोगिता के ग्राण्ड फिनाले म जिला के मनेन्द्रगढ के रहवईया कुमारी संगीता कोरी ह टाॅप म पहुंचके अपन जगह ल सुनिश्चित करे रिहिन। एखर संगे संग ओ ह अपन क्षेत्र के नाम ल घलो रोशन करिस।
ग्राण्ड फिनाले दिल्ली के ताज डेप्लोमेटिक म होही। जेमा संगीता बतौर फैशन डिजाईनर शिरकत करही। ऐ कार्यक्रम ल खादी बोर्ड द्वारा चलाए जात मिशन के अंतर्गत आयोजित करे जात हे। जेन ह खादी के प्रति लोगन मन म जागरूक्ता के संगे संग खादी के महत्व ल बताए के दिशा म काम करत हे। देश म खादी पहनावा बर जागरूक्ता लाए के साथ भारतीय सभ्यता म खादी परिधान ल बढ़ावा दे के उद्देश्य ले कार्यक्रम के आयोजन प्रधानमंत्री नरेंद्र मोदी द्वारा करे गे रिहिन। कार्यक्रम म फैशन जगत के कई हस्ती हम शामिल रिहिन।


text:
धमतरी 13 मार्च 2018। स्थानीय दानीटोला वार्ड म रहइया श्रीमती कलावती चक्रधारी ल अब एलपीजी रसोई गैस के सहारा मिल गए हे। उंखर आंखी पारम्परिक लकड़ी के ईंधन वाले चूल्हा ले लाल नइ होही। स्थानीय विंध्यवासिनी वार्ड के सामुदायिक भवन म लोक सुराज अभियान-2018 के तहत नगरपालिक निगम कोति ले आयोजित समाधान शिविर के बेरा महापौर श्रीमती अर्चना चौबे अऊ कलेक्टर डॉ. सी.आर. प्रसन्ना कोति ले ओ मन ल प्रधानमंत्री उज्ज्वला योजना के तहत रसोई गैस कनेक्शन अउ चूल्हा सेट प्रदान करे गीस। बातचीत के समय श्रीमती चक्रधारी ह बताइस कि वो अऊ ऊंखर पति ईंटभट्ठा म दिहाड़ी मजदूरी करथें अउ शुरूच ले चूल्हा म जेवंन बनात रहिन। उमन ये घलोक बताइन कि रसोई गैस ल वो ह अपन जीवन म पहली पइत बउरही। अड़बड़ खुस होवत श्रीमती कलावती ह कहिन कि ‘सुने हंव के एखर से खाना लउहे बनथे अऊ एखर से धुआं घलोक नइ उठय। अइसन म मोला अऊ मोर पति ह बांचे समय ल काम अऊ आन मजदूरी काम म लगा सकबोन।‘ ऊंखर अलावा कु. धमेश्वरी, श्रीमती महेश्वरी, दुर्गा अऊ सुरेखा ल घलोक आज आयोजित शिविर म गैस कनेक्शन दे गीस। सबो ह कहिन कि समाधान शिविर म सिरतोन म ऊंखर दुख के निराकरण होय हे।
कलावती के रंधनी ल मिलीस एलपीजी गैस के सहारा : अब तक चूल्हा ले बनावत रहिन जेवंन
धमतरी 13 मार्च 2018। स्थानीय दानीटोला वार्ड म रहइया श्रीमती कलावती चक्रधारी ल अब एलपीजी रसोई गैस के सहारा मिल गए हे। उंखर आंखी पारम्परिक लकड़ी के ईंधन वाले चूल्हा ले लाल नइ होही। स्थानीय विंध्यवासिनी वार्ड के सामुदायिक भवन म लोक सुराज अभियान-2018 के तहत नगरपालिक निगम कोति ले आयोजित समाधान शिविर के बेरा महापौर श्रीमती अर्चना चौबे अऊ कलेक्टर डॉ. सी.आर. प्रसन्ना कोति ले ओ मन ल प्रधानमंत्री उज्ज्वला योजना के तहत रसोई गैस कनेक्शन अउ चूल्हा सेट प्रदान करे गीस। बातचीत के समय श्रीमती चक्रधारी ह बताइस कि वो अऊ ऊंखर पति ईंटभट्ठा म दिहाड़ी मजदूरी करथें अउ शुरूच ले चूल्हा म जेवंन बनात रहिन। उमन ये घलोक बताइन कि रसोई गैस ल वो ह अपन जीवन म पहली पइत बउरही। अड़बड़ खुस होवत श्रीमती कलावती ह कहिन कि ‘सुने हंव के एखर से खाना लउहे बनथे अऊ एखर से धुआं घलोक नइ उठय। अइसन म मोला अऊ मोर पति ह बांचे समय ल काम अऊ आन मजदूरी काम म लगा सकबोन।‘ ऊंखर अलावा कु. धमेश्वरी, श्रीमती महेश्वरी, दुर्गा अऊ सुरेखा ल घलोक आज आयोजित शिविर म गैस कनेक्शन दे गीस। सबो ह कहिन कि समाधान शिविर म सिरतोन म ऊंखर दुख के निराकरण होय हे।


text:
भगवान ह कोनो दुष्ट, चंडाल या बात-बात म रिसाने या गुस्सा करने वाला नइ होय, तेमा वो लोगन के छोट-मोट गलती अउ भूल-चूक म रिसा या गुस्सा जावय। उनला भगवान ए सेती कहे जाथे, के वोहर हर किसम के गलती अउ भूल-चूक ल माफी कर देथे। ओकर ले सुधार के रस्ता बताथे, अउ गलत काम के दलदल ले पार नहकाथे। उपई करे म महतारी घलो थपरा बजाथे, मुंह चलाथे, तब वो जेन धर्म रूपी न्याय के स्थापना करथे उहू हर सजा कइसे नइ दिही? फेर वो सजा ह सिरिफ सुधार खातिर होथे, या वोकर बहाना म कोई विशेष साधना पूरा करवाना या फेर कोनो गूढ़ रहस्य के बात ल समझाना होथे. तेकरे सेती अइसन कोनो भी किसम के बात या घटना ल सोच के पूजा-उपासना के रद्दा ल नइ छोडऩा चाही।
आज हमन पिछड़ा समाज के रूप म जेन लोगन मन ल देखथन, वो असल म अइसने किसम के भटकाव मन के सेती परमात्मा के रद्दा ले दुरिहा होए के सेती पिछड़े हे। चाहे वोला संस्कारगत पिछडऩा काहन, शिक्षा के माध्यम ले पिछडऩा काहन या फेर पद-पइसा के रूप म पिछडऩा काहन। सब आध्यात्मिक शक्ति ले दुरिहाए के सेती होए हे। अध्यात्म संग जुड़ाव ह हर किसम के विकास के रस्ता ल खोलथे। ज्ञान, बल, बुद्धि, आत्मवश्वास हर चीज के विकास ह पूजा-उपासना के माध्यम ले होथे, अउ इही सब चीज ह अन्य सब विकास के रस्ता म सफलता देवाथे। जेन समाज ल या लोगन ल आज हम विकसित रूप म देखथन वो सिर्फ आध्यात्मिक शक्ति के सेती आय। इहां के बहुत बड़े तबका ल अध्यात्मिक शक्ति ले काटे के जेन षडयंत्र करे गे रिहिसे वो सिरिफ ये सेती आय के एमन कभू विकास के रद्दा म आगू झन बढ़ सकंय, तेमा वोकर मन के इशारा म इन जीवन भर नाचत-कूदत राहंय।
आर्य मन ये देश म मुट्ठी भर संख्या म आइन, फेर इही षडयंत्र के सेती ये देश के बहुसंख्य लोगन ल अपन गुलाम बना डारिन। ये देश के मूल धर्म, मूल देवता अउ मूल संस्कृति ल बिगाड़े, अपमानित करे अउ वोमा जबरदस्ती अपन ठप्पा लगा के अपन कब्जा म करे के छोड़ अउ वोमन कुछू नइ करे हें। इहां के जतका भी गौरवशाली मूल संस्कृति हे, इतिहास हे, देवी-देवता हे, वो सब हमर पुरखौती आय, हमर संपत्ति आय। वो सबला हमला फिर से अपन हाथ म लेना परही। वोकर ऊपर कुंडली मार के बइठ के दुकानदारी चलावत मनखे मनला वोमा ले खेदारे ले परही। परमात्मा ककरो देंह-पांव, रूप-रंग देख के नइ मोहावय, तेमा वो वोकर मन के केहे-बोले ल मानही-सुनही। परमात्मा हर मनखे के सुख-दुख के संगवारी आय, हर मनखे वोला अपन भक्ति दुवारा प्रसन्न कर सकथे, अउ लोक कल्याण के रद्दा म रेंग के वो परमतत्व के अस्तित्व म शामिल हो सकथे।
सुशील भोले
संस्थापक, आदि धर्म सभा
54/191, डॉ. बघेल गली,
संजय नगर (टिकरापारा) रायपुर (छ. ग.)-492001
मो. 98269 92811, 79747 25684


text: JUSTICE GAKUEN(私立ジャスティス学園 -リージョン オブ ヒーローズ-)   capcom           jst-02   jst-03   jst-01m       QSound   序章   俺達の学校は俺達が守る!   本日の一番   生徒選抜   勝負!!   太陽学園高等部屋上   パシフィックHS裏門前   五輪高校第一体育館   外道高校裏工事現場   太陽学園中等部グランド   ドライブインシアター   五輪高校臨海合宿所前   外道高校前河川敷   太陽学園高等部教室   ジャスティス学園正門前   ジャスティス学園図書館   幻影空間   速報!勝利者   しっかりしろ!   屈辱の敗北   太陽学園のテーマ   五輪高校のテーマ   パシフィックHSのテーマ   外道高校のテーマ   先生のテーマ   雷蔵のテーマ   決戦!雹   洗脳されたとしても…   エンディング 1 愛のテーマ   エンディング 2 友情のテーマ   エンディング 3 青春のテーマ   エンディング 4 太陽学園の希望   エンディング 5 外道高校,良いところ   エンディング 6 恭介の兄弟愛   エンディング 7 エッジの決意   エンディング 8 さくらの気持ち   エンディング 9 雹の苦悩   ファンファーレ   バッドエンディング   スタッフロール   闘いは続く…


text:
नाचा के सियान : भुलवाराम यादव
भुलवाराम दुर्ग के तीर रिंगनी गांव के अहीर रहिस। भुलवाराम लइकई ले अपन गांव म मालगुजार, गौंटिया मन के गरूवा चरइ अउ गोबर-कोठा के काम करय। जब लइका भुलवा गरूवा चराये बर निकलय त बंसरी संग करमा-ददरिया के गीत गावय अउ सिम-साम देखके बिधुन होके नाचय। भुलवा के नचई अउ गवइ ला देख के नामी पंडवानी गायक पूनाराम निषाद के पिताजी लक्ष्मण निषाद अउ नामी गम्मतिहा ठाकुरराम के पिताजी गोविन्दराम मन ओला खड़े साज नाचा म परी बना के नचवाये लागिन। ओ समय भुलवा के उमर आठ साल के रहिस। बालकपन ले नचकरहीन के रूप म नाचत भुलवाराम बाढ़े उपर ले बड़े परी बन के गम्मत म महिला के पाठ तको करे लागिस। भुलवाराम अपन गांव के मंच ले निकल के पहिली पइत मोंहदी गांव के मड़ई म होये नाचा म परी बन के नाचिस त ओला अड़बड़ प्रसंसा मिलिस। एखर पाछू जभे कोनो गांव म नाचा होवय, भुलवाराम ल परी बने बर बलाये जाए लगिस। अउ भुलवा नाचा म रम गे। वो समय भुलवा के खेले गम्मत मन म साधु, कोंहड़ा चोर अउ तीजा पोरा नकल ला अड़बड़ पसंद करे जाए। भुलवाराम अपन गांव रिंगनी के नाचा पार्टी के माई नचकहरिन रहिस। भुलवाराम नाचा म पांव म घुघरू बांध के, मूड़ म लोटा बोहे, ददरिया ला जब उंचहा गला ले गावय अउ कनिहा मटका के नाचय त देखइया-सुनइया मन के चिहुर र जाए, सीटी उप्पर सीटी परय अउ ताली के लाइ फूटे लागय।
वो समय दाउ मदराजी के रवेली नाच पार्टी अउ मदन निषाद मन के रिंगनी नाचा पार्टी के चारो मूड़ा सोर रहिस। इन दूनों नाचा पार्टी के कार्यक्रम अपन गांव म कराये खातिर नरियर घर-धर के मनखे खड़े रहय। सन् 1955 म दाउ रामचंद्र देशमुख ह पिनकापार गांव के मड़ई म ये दूनो नामी नाचा पार्टी ला एक म जोर दिस, तहां ले रवेली रिंगनी साज एक होगे। मदन, लालू, ठाकुरराम, बाबूदास, परदेसी, रामचरन, शिवदयाल अउ जगमोहन जइसे एक ले बढ़ के एक नाचा के कलाकार म जुरिया गे। दाउ मदराजी के नाचा पार्टी संग हबीब तनवीर के नया थियेटर म घलो काम करिस। नाचा म महिला के रूप म काम करइया भुलवा ह नया थियेटर के मिट्टी के गाड़ी नाटक म पहिली पइत पुरूस के पाठ म आघू आइस। येखरे संग चरनदास चोर म चोर, हिरमा की अमर कहानी म हिरमा के पाठ करिस। हबीब जी के जमादारिन, बहादुर कलारिन, लाला शोहरत राय, आगरा बाजार, मोर नाव दंमाद, देख रहे हैं नैन जइसे कई ठन नाटक म भुलवाराम के पाठ ला सुरता करे जाथे।
छत्तीसगढ़ी लोकनाट्य नाचा म भुलवाराम के नाव महिला परी के रूप म काम करइया लोककलाकार के रूप म प्रसिद्ध रहिस। हबीब जी के संग भुलवा ह अपन परी के रूप ले अलग छत्तीसगढ़ी भासा के कलाकार के रूप म काम करिन। अपन गांव ला छोड़ के हबीब जी के थियेटर संग जीवन भर नाटक करइया भुलवाराम के नाचा बर योगदान खातिर छत्तीसगढ़ सरकार ह एक लाख रूपिया अउ दाउ मदराजी सम्मान दीस। अपन गांव ले लेके सात समुंदर पार देस-बिदेस म हमर नाचा के नाम रोसन करइया भुलवाराम ह अस्सी बरिस के उमर म सरग सिधार गे।
संजीव तिवारी


text:
खेती किसानी अउ बनि-भूति म रमे लोगन बर तिज-तिहार एक ठीन खुशी के ओढऱ भर नोहय बल्कि अइसन परब अउ रित रिवाज ह समाज म कोनो न कोनो किसम के संदेसा लानथे। मेहनत मजूरी म लगे लोगन ल वइसे बाहिर के दुनियां ले काहीं लेना-देना नइये अपन काम ले काम, अऊ खुशी मनाही तभो अपने मन मुताबिक। इही सेती किसनहा भुइयां छत्तीसगढ़ के सबो तिज तिहार कोनो न कोनो परकार ले खेती किसानी ले ही जूरे रिथे। छत्तीसगढ़ म असाढ़ के दूसर पाख ले पानी दमोरे के सुरू हो जथे, इहां के कतको लोगन मन गरमी के दिन म कन्हार ल अकरस जोतई कर डारथे। एक सरवर पानी परीस ताहन धान ल बो डरथे। अब मौसम के ऊंच निच के सेती बोवई कभू-कभू पिछड़ जथे। सावन तक एक्का दूक्का के छोड़े बोवई पूरा हो जथे। सावन के महीना किसान मन बर गजब खुशयाली लाथे। काबर कि पानी के टिपिर-टिपिर झड़ी संग तिहार ह घलो ओरी-ओरी ओरिया जथे। सबले पहिली आथे हरेली, येहा छत्तीगसढ़ के परमुख तिहार आय। किसान मन अपन नांगर बक्खर के पूजा करथे, लइका मन गेड़ी के मजा लेथे, गांव के सियानहा मन गांव के सुख समृद्धि बर डिह डोंगरी के देवता मन ल मनाथे। गांव के चरवाहा मन माल-मवेशी मन के बढ़वार अउ रोग-राई टारे बर दइहान म गरवा मन ल कंदइल(दवई) अउ लोंदी खवाथे। पाहटिया ह घरो-घर लीम के डारा खोचथे। तन मन ल निरोगी करे रखे म लीम के महत्ता ल तो डॉक्टर बईद सबो जानथे। जवान मन के झिमिर-झिमिर पानी म नरियर फेकउल। गेड़ी दउड़ अउ नरियर जीत। लोक परंपरा के धरोहर गठियाए सियन्हिन मन लइका सियान सबो पर रोटी-पीठा रांधथे अउ हरेली परब ल गजब हॉसी खुशी ले मनाथे।
सवनाही- सावन लगथे तव पहिली इतवार के गांव बनाय जाथे। गांव के सियान मन गांव के देवा धामी के ठऊर म जाथे अउ मानता अनुसार देव के मान गावन करथे। ये दिन गांव के बइगा संग सुजानी सियाने मन भर जाथे लइका मन ल ये कारज म नइ संघेरे। गांव म इतवार के पहिली गांव के सियान मन के गुड़ी म जुरियाथे। सवनाही रेंगाय बर बइगा ह चलागन अनुसार समान बताथे, गांव के मन बरार करके लानथे अउ शनिचरी रात म सवनाही रेंगाथे। असल म सवनाही गांव के देवी देवता अउ डीह डोंगरी के पूजन आय। गांव म जेन दिन गांव बनाथे वो दिन काम बुता के मनाही रिथे। गांव म जब तक पानी भरे अउ कचरा माटी फेके के हांका नइ होवे तब तक गंाव के कोनो ह कुआ बोरिंग ले पानी नइ भरे अउ न कोनो ह घर के कचरा ल घुरवा म फेकय। जब सबे देवी देवता म हूमन-धूपन मान-गवन हो जथे तेकर पाछू गांव के मन पानी भरथे अउ कचरा माटी फेकथे। ये दिन घर कुरिया अउ कोठार मन म गोबर के पुतरी बनाथे। सवनाही के बाद सावन महीना के इतवार भर गांव म काम-बूता बंद रिथे। समे के संग गांव के लोगन मन के विचार कतको बदलत हे तभो ले गांव म सावनाही, इतवारी तिहार के परंपरा चलते हावे अऊ चलते रही काबर की ये हमर पंरपरा के आरूग चिन्हा आय। लोगन के सोच ह अंधविस्वास अउ टोना-टोट्का ले छटियाके अब सिरिफ रीति-रिवाज अउ परंपरा के निर्वाह म लगे हे।
पशुधन के जतन- हरेली म माल-मवेशी मन के घलो बने जतन अउ हियाव करे जाथे। सावन म खेत-खार म कई किसम के नवा-नवा उपजे हरियर चारा गाय-गरवा अउ किसानी म काम करइया बइला-भइसा मन ल गजब सुहाथे। हरियर-हरियर कांदी अउ बन-बूटा ल ढिल्ला चरइया मवेशी म हरर-हरर खाथे। नवा उपजे इही चारा म कई किसिम के कीरा अउ रोग-राई संक्रमण वाला कांदी रिथे जेला पशुधन खा परथे। अइसन चारा चरे ले पशु मन म बीमारी फैले के डर रिथे। हरेली के दिन गांव के चरवाहा मन जोन कंदइल ल उसन के खवाथे वोहा गाय-गरवा मन बर औषधी के काम करथे, ओमन ल बरसात म होवइया संक्रमण ले बचाथे। अबके भासा म काहन त सामूहिक उपचार। जेन गरवा ह दइहान म नइ आवे तेकर बर किसान मन राउत करा ले दवई मांग के घर लेग के खवाथे, ताकी कोनो ह दवई खाय बर झन छूटे। चरवाहा मन ये कंदइल ल रात के उसनथे अउ बिहनिया ले दइहान के गरवा मन ल लोंदी संग खवाथे। लोंदी गहू पिसान के लोई आए जेमा थोर-थोर नून या बिगर नून वाला घलो बनाके खवाथे। चरवाहा मन दवई क पाछू कोनो रूपिया पइसा नइ लेवे। काठा-पइली धान अउ सेर सीथा भर लेथे। माल-मवेशी के जतका संसो घर गोइसया ल रिथे ओकते संसो पाहटिया ल घलो रिथे। गांव के लोगन मन अपन गाय-गरवा ल हियाव कर-करके सावन के रोग-राई ले बचाथे अउ अपन संगवारी मितान भाई बरोबर बइला-भइसा ल खवा पियाके हरेली तिहार ल जुरमिल के मनाथे।
कृषि औजार पूजा- खेती के काम अवइया नांगर, जुड़ा, कोपर, रापा, कुदारी, रपली, आरी, बसूला, सबरी, टंगिया ल सेकल के बढिय़ा धोथे मांचथे। कमई के दिन म जतका जी परान देके कमइया ह कमाथे ओतके भाव भक्ति ले अपन औजार के जतन घलो करथे। कोनो भी जिनिस होय बेरा-बेरा म ओकर देख-रेख अउ समे अुनसार जतनबे तव जादा दिन खटाथे। बनावटी तो सबो हे, सब बनावटी ल एक दिन खुवार होना हे। फेर जतन देबे त धिरलगहा खियाथे। गांव के सिधा-सादा मानुख ह जादा के तीन पांच ल नइ जाने अपन सरी विधी-विधान त परब बरोबर मानथे। सबो औजार ल धो मांज के एके जगा अंगना म मड़ाथे। चाउर पिसान ल घोर के सब हाथा देथे। बंदन के टीका लगाथे। चीला गुर के हूम-जग देथे। सबो परानी आरती उतारथे। भगवान ले बिनती करथे कि हे नांगर, हे जुड़ा, हे रपली कुदारी, हमन तुहरे परसादे बूता सिरजाथन। बने-बने सब काम बुलक जाए कोनो परकार के बाधा बिघन अउ अड़चन झन आए।
गेड़ी- हरेली ह किसान मन के तिहार आय त भला किसान के लइका मन कइसे तिहरहा मजा दे दूरिहा रही। ये दिन गेड़ी खाप के लइका मन गली खोर के चिखला माटी म चभरंग-चभरंग रेंगत रिथे। गेड़ी बांस के बनाय जाथे जेकर लंबाई चार हाथ ले बारा हाथ तक के घलो होथे। गेड़ी चघइया के सोहलित के मुताबिक गेड़ी बनाय जाथे, नान्हे लइका या नवसिखिया बर नानकुन अउ हूसियार लइका मन बारा-चौदह हाथ के गेड़ी के चड़थे। गेड़ी बनाय बर बॉस अउ बूच रस्सी के जरूरत होथे। पांव रखे बर पउवा ल बांस के बिचो-बिचो खिला म अटका के ओकर निचे नेकवा लगा के बूच के रस्सी से बाधे जाथे। गेड़ी चघईया मन गेड़ी म रेंगत खानी गेड़ी ले रचरिच-रचरिच आवाज निकाले बर बूच म अंडी या सरसो, माटी तेल डारथे, बिच म केश डारे ले घलो गेड़ी ले चमचमहा आवाज निकलथे। गेड़ी के बिसे अभी तक हमर अंचल म कोनो पौराणिक कथा या किवदंती तो सुनऊ म नइ आय हे। हरेली म गेड़ी के बनाय अउ गेड़ी रेंगे के पाछू कारण का होही ये मरम ल जानबो तव गजब अकन गोठ निकलथे। हरेली ह सावन के महीना म आथे। सावन झड़ी-पानी के दिन आय। पानी के सेती गांव के गली खोर म भारी गइरी माते रिथे जेती देखबे तेती माड़ी भर-भर चिखला भरे रिथे। गोड़ ल चिखला से बचाय बर गेड़ी चड़थे। बरसात म चिखला म कतकोन परकार के किरा-मकोरा अउ सांप-डेढ़ू रइथे। हरेली तिहार के ओखी सियान मन लइका मन चिखला-माटी ले बाचे के संदेसा देथे। गेड़ी ह केदवा अउ पानी-पानी म पांव कंदकंदाय ले बचाथे संगे-संग ये ह एक परकार के योग साधना घलो आय ऐकर से लइका मन पातर बांस म रेंग के शरीर के संतुलन बनाय के कलाकारी सिखथे। ऊंचहा बास म पांव मड़ाके जब लइका आगू डंगा फेरथे तव पूरा शरीर ह पउवा के थेभा पांव के काम करथे। गेड़ी रेंगइया मन बिगर कोनो सहारा रेंग जथे। गेड़ी बनाय के पाछू पौराणिक कथा-किवदंती नइ पायेन त का होगे, गेड़ी ह शरीर के संतुलन अउ पाव के संक्रमण के संगे-संग योग साधना, लइका मन ल आत्मविस्वासी बनाथे।
सवनाही- सावन लगथे तव पहिली इतवार के गांव बनाय जाथे। गांव के सियान मन गांव के देवा धामी के ठऊर म जाथे अउ मानता अनुसार देव के मान गावन करथे। ये दिन गांव के बइगा संग सुजानी सियाने मन भर जाथे लइका मन ल ये कारज म नइ संघेरे। गांव म इतवार के पहिली गांव के सियान मन के गुड़ी म जुरियाथे। सवनाही रेंगाय बर बइगा ह चलागन अनुसार समान बताथे, गांव के मन बरार करके लानथे अउ शनिचरी रात म सवनाही रेंगाथे। असल म सवनाही गांव के देवी देवता अउ डीह डोंगरी के पूजन आय। गांव म जेन दिन गांव बनाथे वो दिन काम बुता के मनाही रिथे। गांव म जब तक पानी भरे अउ कचरा माटी फेके के हांका नइ होवे तब तक गंाव के कोनो ह कुआ बोरिंग ले पानी नइ भरे अउ न कोनो ह घर के कचरा ल घुरवा म फेकय। जब सबे देवी देवता म हूमन-धूपन मान-गवन हो जथे तेकर पाछू गांव के मन पानी भरथे अउ कचरा माटी फेकथे। ये दिन घर कुरिया अउ कोठार मन म गोबर के पुतरी बनाथे। सवनाही के बाद सावन महीना के इतवार भर गांव म काम-बूता बंद रिथे। समे के संग गांव के लोगन मन के विचार कतको बदलत हे तभो ले गांव म सावनाही, इतवारी तिहार के परंपरा चलते हावे अऊ चलते रही काबर की ये हमर पंरपरा के आरूग चिन्हा आय। लोगन के सोच ह अंधविस्वास अउ टोना-टोट्का ले छटियाके अब सिरिफ रीति-रिवाज अउ परंपरा के निर्वाह म लगे हे।
पशुधन के जतन- हरेली म माल-मवेशी मन के घलो बने जतन अउ हियाव करे जाथे। सावन म खेत-खार म कई किसम के नवा-नवा उपजे हरियर चारा गाय-गरवा अउ किसानी म काम करइया बइला-भइसा मन ल गजब सुहाथे। हरियर-हरियर कांदी अउ बन-बूटा ल ढिल्ला चरइया मवेशी म हरर-हरर खाथे। नवा उपजे इही चारा म कई किसिम के कीरा अउ रोग-राई संक्रमण वाला कांदी रिथे जेला पशुधन खा परथे। अइसन चारा चरे ले पशु मन म बीमारी फैले के डर रिथे। हरेली के दिन गांव के चरवाहा मन जोन कंदइल ल उसन के खवाथे वोहा गाय-गरवा मन बर औषधी के काम करथे, ओमन ल बरसात म होवइया संक्रमण ले बचाथे। अबके भासा म काहन त सामूहिक उपचार। जेन गरवा ह दइहान म नइ आवे तेकर बर किसान मन राउत करा ले दवई मांग के घर लेग के खवाथे, ताकी कोनो ह दवई खाय बर झन छूटे। चरवाहा मन ये कंदइल ल रात के उसनथे अउ बिहनिया ले दइहान के गरवा मन ल लोंदी संग खवाथे। लोंदी गहू पिसान के लोई आए जेमा थोर-थोर नून या बिगर नून वाला घलो बनाके खवाथे। चरवाहा मन दवई क पाछू कोनो रूपिया पइसा नइ लेवे। काठा-पइली धान अउ सेर सीथा भर लेथे। माल-मवेशी के जतका संसो घर गोइसया ल रिथे ओकते संसो पाहटिया ल घलो रिथे। गांव के लोगन मन अपन गाय-गरवा ल हियाव कर-करके सावन के रोग-राई ले बचाथे अउ अपन संगवारी मितान भाई बरोबर बइला-भइसा ल खवा पियाके हरेली तिहार ल जुरमिल के मनाथे।
कृषि औजार पूजा- खेती के काम अवइया नांगर, जुड़ा, कोपर, रापा, कुदारी, रपली, आरी, बसूला, सबरी, टंगिया ल सेकल के बढिय़ा धोथे मांचथे। कमई के दिन म जतका जी परान देके कमइया ह कमाथे ओतके भाव भक्ति ले अपन औजार के जतन घलो करथे। कोनो भी जिनिस होय बेरा-बेरा म ओकर देख-रेख अउ समे अुनसार जतनबे तव जादा दिन खटाथे। बनावटी तो सबो हे, सब बनावटी ल एक दिन खुवार होना हे। फेर जतन देबे त धिरलगहा खियाथे। गांव के सिधा-सादा मानुख ह जादा के तीन पांच ल नइ जाने अपन सरी विधी-विधान त परब बरोबर मानथे। सबो औजार ल धो मांज के एके जगा अंगना म मड़ाथे। चाउर पिसान ल घोर के सब हाथा देथे। बंदन के टीका लगाथे। चीला गुर के हूम-जग देथे। सबो परानी आरती उतारथे। भगवान ले बिनती करथे कि हे नांगर, हे जुड़ा, हे रपली कुदारी, हमन तुहरे परसादे बूता सिरजाथन। बने-बने सब काम बुलक जाए कोनो परकार के बाधा बिघन अउ अड़चन झन आए।
गेड़ी- हरेली ह किसान मन के तिहार आय त भला किसान के लइका मन कइसे तिहरहा मजा दे दूरिहा रही। ये दिन गेड़ी खाप के लइका मन गली खोर के चिखला माटी म चभरंग-चभरंग रेंगत रिथे। गेड़ी बांस के बनाय जाथे जेकर लंबाई चार हाथ ले बारा हाथ तक के घलो होथे। गेड़ी चघइया के सोहलित के मुताबिक गेड़ी बनाय जाथे, नान्हे लइका या नवसिखिया बर नानकुन अउ हूसियार लइका मन बारा-चौदह हाथ के गेड़ी के चड़थे। गेड़ी बनाय बर बॉस अउ बूच रस्सी के जरूरत होथे। पांव रखे बर पउवा ल बांस के बिचो-बिचो खिला म अटका के ओकर निचे नेकवा लगा के बूच के रस्सी से बाधे जाथे। गेड़ी चघईया मन गेड़ी म रेंगत खानी गेड़ी ले रचरिच-रचरिच आवाज निकाले बर बूच म अंडी या सरसो, माटी तेल डारथे, बिच म केश डारे ले घलो गेड़ी ले चमचमहा आवाज निकलथे। गेड़ी के बिसे अभी तक हमर अंचल म कोनो पौराणिक कथा या किवदंती तो सुनऊ म नइ आय हे। हरेली म गेड़ी के बनाय अउ गेड़ी रेंगे के पाछू कारण का होही ये मरम ल जानबो तव गजब अकन गोठ निकलथे। हरेली ह सावन के महीना म आथे। सावन झड़ी-पानी के दिन आय। पानी के सेती गांव के गली खोर म भारी गइरी माते रिथे जेती देखबे तेती माड़ी भर-भर चिखला भरे रिथे। गोड़ ल चिखला से बचाय बर गेड़ी चड़थे। बरसात म चिखला म कतकोन परकार के किरा-मकोरा अउ सांप-डेढ़ू रइथे। हरेली तिहार के ओखी सियान मन लइका मन चिखला-माटी ले बाचे के संदेसा देथे। गेड़ी ह केदवा अउ पानी-पानी म पांव कंदकंदाय ले बचाथे संगे-संग ये ह एक परकार के योग साधना घलो आय ऐकर से लइका मन पातर बांस म रेंग के शरीर के संतुलन बनाय के कलाकारी सिखथे। ऊंचहा बास म पांव मड़ाके जब लइका आगू डंगा फेरथे तव पूरा शरीर ह पउवा के थेभा पांव के काम करथे। गेड़ी रेंगइया मन बिगर कोनो सहारा रेंग जथे। गेड़ी बनाय के पाछू पौराणिक कथा-किवदंती नइ पायेन त का होगे, गेड़ी ह शरीर के संतुलन अउ पाव के संक्रमण के संगे-संग योग साधना, लइका मन ल आत्मविस्वासी बनाथे।
सावन संग आगे तिहार के झड़ी,
धोवव नांगर-बक्खर अउ मचव गेड़ी।
आगे हरेली... आगे हरेली।।


text:
छॉलीवुड समाचारताजा समाचार
भटकत युवामन ल राह दिखावत एक फिलिम हरे “पढ़ाई म जीरो, तभो ले हीरो”
पिता अऊ पुत्र के बीच होए द्वंद के कहानी, रिश्ता के खट्टा-मीठा अनुभव के जुबान हे ए फिलिम
यू-ट्यूब म पसंद करे जात हे फिलिम के गाना, 30 मार्च ले प्रदेश रिलीज करे के हे तैयारी
जय जोहार. ओम शिव सांई फिल्म्स के बैनर तले निर्मित अऊ बहुचर्चित फिलिम “पढ़ाई म जीरो तभो ले हीरो” के गाना ह ऐ दरि यू ट्यूब म धूम मचा दे हे। लोगन मन ऐ गाना ल अब्बड़ पसंद करत हे। माने जात हे कि फिलिम के गाना के लाईक अऊ शेयर ल देखके लोगन मन ऐ फिलिम के बेसब्री ले इंतजार करत हे। फिलिम के यूनिट ह घलो 30 मार्च ले ऐ फिलिम ल रिलीज करे के तैयारी करत हे। ऐ फिलिम के एक गीत जय-जय-जय सियाराम म बजरंगी भाईजान के झलक मिलथे शायद इही वजह हे कि ऐला काफी पसंद करे जात हे।
ऐ गाना म हनुमान जी के विशाल मूर्ति ह अब्बड़ आकर्षक लागत हे जेखर फिल्मांकन बर यूनिट ल काफी मेहनत करे ल पड़िस। फिल्मांकन ल देख के ऐ मेहनत साफ झलकत हे। निर्माता जेठू साहू ह बताथे कि फिलिम के कथानक कसे हुए हे जेन ह दर्शक मन ल बांध के रखे में कामयाब साबित होही। फिलिम के प्रमोशन ह दर्शक मन के बीत होवईया जिज्ञासा ल पैदा करे म सफल होही। फिलिम के हीरो एवं लेखक व डायरेक्टर केशव वैष्णव ह बताईन कि फिलिम म पिता व पुत्र के बीच दंद्व के कहानी घलो हे। पिता अपन बेटा ल लेके कई सपना देखथे। लेकिन पढ़ाई म जीरो ऐ फिलिम के हीरो अपन व अपन पिता के सपना ल लेके संजीदा हे। अऊ अपन सपना ल पाए के हरसंभव परयास कर सफलता हासिल करे के सोचत हे। मर्यादित पिता ह भले सामाजिक परम्परा ले बंधे हे लेकिन ओला अपन पुत्र के भविष्य ल लेके चिंता हे ऐखर फलस्वरूप पिता-पुत्र के बीच टकराव के स्थिति निर्मित हो जथे।
फिलिम के हीरो जेन ह पढ़ाई म फिसड्डी हे एक दिन अईसे काम कर देथे कि ओ ह दुनिया म हीरो बन जथे। इही ताना-बाना के बीच बने ऐ फिलिम ह बेहतर बन पड़े हे। फिलिम 30 मार्च ले प्रदेश के विभिन्न सिनेमागृह म प्रदर्शित होही। फिल्म का प्रमोशन घलो अच्छा होए हे जेखर ले यूनिट आश्वस्त हे कि फिलिम ह सफलता के नवा कीर्तिमान स्थापित करही। पिता-पुत्र के बीच द्वंद के अलावा ऐ फिलिम म पारिवारिक रिश्त मन म खट्टा-मिठा अहसास घलो हे। दोस्ती के रिश्ता ल बखूबी फिल्माए गे हे। जेमा नायक-नायिका के नादान प्यार के सीन ह घलो दर्शक मन ल लुभाए बर तैयार हे।
ऐ फिलिम के निर्माता जेठू साहू हे। गीत-संगीत रोशन वैष्णव के हे। फिलिम के मुख्य कलाकार केशव वैष्णव अऊ सोना द्धिवेदी हे। अन्य कलाकारों में राशि पाण्डेय, जेठू साहू, उपासना वैष्णव, अरविंद गुप्ता, महावीर, दीपक, शक्ति, नरेश, विजय आदि हे। फिलिम के निर्देशक अऊ लेखक केशव वैष्णव हे।
देखव ट्रेलर…


text:
जेन गांव, गरीब अउ किसान ल पहिली प्राथमिकता म राख के सरकार ह बजट के आकार ल बड़ा-बड़ा के पेश करथे। ऊंकर विकास म सबले बड़े बाधक तो सरकारे हवय। फेर सरकार ये दिशा म नंबर वन के काम काबर नइ करत हावय। छत्तीसगढ़ म मध्यम अउ गरीब वर्ग के मरद मन तो जतका कमाथे ओकर ले आगर ल दारू म सिरवाथे। अऊ घर के निस्तारी ल ओकर गोइसन चलाथे। महिला मन जोर-सोर ले छत्तीसगढ़ म पूरा शराबबंदी के मांग करत हावय तभो ले सरकार ह कान मूंदे बइठे हावय। सरकार कना अभी एक मउका तको रिहिसे जब सुप्रीम कोर्ट ह हाइवे ले शराब दुकान हटाये के आदेश दे हावय।
लोगन के कहना हावय के भटठी हटाये के बजाए बंद काबर नइ करे जाए। हाइवे म हादसा कम करे बर आबादी म लानत हावय, तव का आबादी म हादसा नइ होही? हाइवे ले जादा तो बस्ती म हादसा होही, दारू घर-घर म झगरा मताही। तिर म पाके बेरा-कुबेरा पीये-पाए लोगन घर आही। इहां पूरा शराबबंदी ये सेती घलोक जरूरी हावय के दारू इहां के कतकोन समाज के परंपरा अउ संस्कृति के अंग आए। खुलेआम शराब मिले ले पंरपरा के आड़ म लोगन घर परिवार ल बरबाद करे म लगे हावय। शराबबंदी खातिर लोगन ह अब सड़क म उतर के प्रदर्शन अउ अनशन तको करत हावय। फेर सत्ता के नशा म चूर सरकार स्वयं निगम बनाके शराब बेचे के फइसला करे हावय। शराबबंदी के मांग ल सरकार विपक्षी उपद्रव करार देके राज के जनता ल भ्रमित करत हावय। का विपक्ष मन अच्छा विचार तको नइ सुझा सकय। जन कल्याण के हरेक अच्छा विचार के तो दलगत राजनीति ले उपर उठके सुवागत होना चाही। फोकट-फोकट वाला योजना चलाके सरकारी खजाना उरकाए ले भल तो शराबबंदी म हावय। प्रदेश के महिला मंडल, धार्मिक संगठन, मुख्य विपक्षी दल अउ आन राजनीतिक पार्टी मन के अलावा समाजसेवी संगठन मन विधानसभा ले मुख्यमंत्री आवास तक रैली अउ घेराव करके पूरा शराबबंदी के शंखनांद करे हावय। 0


text:
अस्मिता असल म संस्कृत भाषा के शब्द आय, जेहा 'अस्मि" ले बने हे। अस्मि के अर्थ होथे 'हूँ"। अउ जब अस्मि म 'ता" जुड़ जाथे त हो जाथे 'अस्मिता" अउ ये दूनों जुड़े शब्द के अरथ होथे- 'मैं कोन आँव?", मैं कौन हूँ?, मेरी पहचान क्या है?, मोर चिन्हारी का आय? अब ये बात ल तो सबो जानथें के हर मनखे के या क्षेत्र के चिन्हारी वोकर संस्कृति होथे। एकरे सेती हमन कहिथन के जे मन छत्तीसगढ़ के संस्कृति ल जीथे वोमन छत्तीसगढिय़ा। अइसने ज मो क्षेत्र के लोगन के निर्धारण वोकर संस्कृति संग होथे।
एक बात इहाँ ध्यान दे के लाइक हे के भाषा ह संस्कृति के संवाहक होथे, वोकर प्रवक्ता होथे, एकरे सेती कोनो क्षेत्र विशेष के भाषा भर ल बोले म कोनो मनखे ल वो क्षेत्र के मूल निवासी नइ माने जा सकय। अब हमन छत्तीसगढ़ के संदर्भ म देखन। इहाँ के मातृभाषा छत्तीसगढ़ी ल आज इहाँ के मूल निवासी मन के संगे-संग बाहिर ले आके रहत लगभग अउ ज मो लोगन थोक-बहुत बोलबेच करथें, तभो ले उनला हम छत्तीसगढ़ के मूल निवासी नइ मानन, काबर उन आजो इहाँ रहि के घलोक अपन मूल प्रदेश के संस्कृति ल जीथें।
पंजाब ले आये मनखे पंजाब के संस्कृति ल जीथे, बंगाल ले आये मनखे बंगाल के संस्कृति ल जीथे, अउ अइसने आने लोगन घलो अपन-अपन मूल प्रदेश के संस्कृति ल ही जीथें, उही संस्कृति के अंतर्गत इहाँ कतकों किसम के आयोजन घलोक करत रहिथें। ए ह ए बात के चिन्हारी आय के वो ह आज घलोक छत्तीसगढ़ के 'चिन्हारी" ल अपन 'चिन्हारी" नइ बना पाए हे, इहाँ के अस्मिता ल आत्मसात नइ कर पाए हे। अउ जब तक वो ह इहाँ के अस्मिता ल आत्मसात नइ कर लेही तब तक वोला छत्तीसगढिय़ा नइ माने जा सकय।
हम ए उदाहरण म भारत ले जा के विदेश म बसे लोगन मनला घलोक शामिल कर सकथन। आज घलो अइसन लोगन ल हम भारतीय मूल के लोगन कहिथन, भारतीय संस्कृति ल विदेश म बगराने वाला कहिथन काबर ते उन आने देश म रहि के घलोक भारत के संस्कृति ल जीथें, भारत के तिहार-बार ल मनाथें। जबकि उहाँ बसे अइसे कतकों लोगन हें, जे मन भारत के भाषा ल भुलागे हवंय, फेर संस्कृति ल आजो धरे बइठे हावंय।
क्रिकेट खेले बर इहाँ वेस्ट इंडीज के जेन टीम आथे, वोमा अइसन कतकों झन रहिथें, जे मन भारतीय मूल के होथें, उंकर मनके नाम घलोक शिवराम चंद्रपाल जइसन भारतीय किसम के होथे, फेर उन इहाँ के भाषा ल नइ बोले सकयं। भाषा उहें के बोलथें जिहाँ अब रहिथें, तभो ले उनला भारतीय मूल के कहे जाथे, काबर ते वोकर पहिचान के या कहिन के चिन्हारी के मानक संस्कृति होथे।
अब हम छत्तीसगढ़ के संस्कृति के बात करन या कहिन के अस्मिता के बात करन। त सबले पहिली ए बात उठथे के छत्तीसगढ़ के संस्कृति का देश के आने भाग म पाए जाने वाला संस्कृति ले अलग हे? त एकर जवाब हे- हाँ बहुत अकन परब-तिहार अउ रिति-रिवाज अलग हे, अउ उही अलगे मनके सेती हम छत्तीसगढ़ ल एक अलग साँस्कृतिक इकाई मानथन, जेकर सेती ए क्षेत्र ल एक अलग राज के रूप म मान्यता दे गे हवय। वइसे कुछ अइसे घलोक तिहार-बार हे, जेला पूरा देश के संगे-संग छत्तीसगढ़ म घलोक मनाए जाथे, फेर जब अलग चिन्हारी के बात आथे त अइसन मनला अलगिया दिए जाथे।
अब प्रश्न ये उठथे के अइसन का अलग हे, जेन संस्कृति ल आने प्रदेश म नइ जिए जाय? त ए बात ल सब जानथें के मैं ह इहाँ के मूल संस्कृति ऊपर पहिली घलोक अड़बड़ लिखे हौं, अउ बेरा-बेरा म एकर ऊपर चरचा-भासन घलोक दिए हौं, तभो ले कुछ रोटहा बात ल थोक-मोक फेर करत हावंव।
सबले पहिली छत्तीसगढ़ के मूल संस्कृति का आय, तेला फोरिया लेथन। काबर ते आज इहां के संस्कृति के जेन रूप देखाए जावत हे, वोकर मानकीकरण ल गलत करे जावत हे। असल म कोनो भी क्षेत्र या प्रदेश के संस्कृति के मानक उहाँ के मूल निवासी मन के संस्कृति होथे, बाहिर ले आके इहाँ बस गे लोगन मन के संस्कृति ह नइ होवय, फेर कोन जनी इहाँ के तथाकथित विद्वान मनला का मनसा भरम धर लिए हे, ते उन इहाँ के मूल निवासी मनके संस्कृति ल एक डहर तिरिया दिए हें, अउ बाहिर ले आए लोगन मन के संस्कृति ल छत्तीसगढ़ के संस्कृति के रूप म लिखत-पढ़त हें।
ये ह असल म इतिहास लेखन संग दोगलागिरी करना आय, तभो ले कुछ लोगन ए दोगलागिरी ल पूरा बेसरमी के साथ करत हें। एमा वो लोगन मन के सं या जादा हे, जे मन उत्तर भारत ले आ के इहाँ बसे हवंय, एकरे सेती उन अस्मिता के आत्मा के रूप म संस्कृति ल छोड़ के भाषा ल बतावत रहिथें। काबर ते उन ए बात ल अच्छा से जानथें के जब इहाँ के मूल संस्कृति के बात करबो तब तो हमूँ मन गैर छत्तीसगढिय़ा हो जाबो, बाहिरी हो जाबो, काबर ते छत्तीसगढ़ के संस्कृति ल तो उहू मन नइ जीययं।
अब कुछ मूल संस्कृति के बात। त सबले पहिली वो चातुर्मास के बात जेला चारोंखुंट मनाथें, फेर जे छत्तीसगढ़ के मूल संस्कृति म लागू नइ होय। अइसे कहिथें के चातुर्मास के चार महीना म देंवता मन बिसराम करथें या कहिन के सूत जाथें, एकरे सेती ए चार महीना (सावन, भादो, कुंवार अउ कातिक) म कोनो भी किसम के शुभ कारज (माँगलिक कार्य, जइसे- बर-बिहाव आदि) नइ करे जाय।
अब हम छत्तीसगढ़ के परब-तिहार के बात करन त देखथन के इहाँ भगवान शंकर अउ देवी पार्वती के बिहाव के परब ल 'गौरा पूजा" या 'गौरी-गौरा" के रूप म इही चातुर्मास के भीतर माने कातिक महीना के अमावस्या तिथि म मनाए जाथे। अब प्रश्न उठथे, के जब भगवान के बिहाव ह देवउठनी माने चातुर्मास सिराये के पहिली हो जाथे, त ए चातुर्मास के रिवाज ह हमर छत्तीसगढ़ के संस्कृति म कहाँ लागू होइस?
मोर तो ए कहना हे के छत्तीसगढ़ के संस्कृति म चातुर्मास के इही चारों महीना ल सबले जादा शुभ अउ पवित्र माने जाथे, काबर ते इही चारों महीना- सावन, भादो, कुंवार, कातिक म ही छत्तीसगढ़ के मूल संस्कृति के ज मो बड़का परब मन आथें, जेमा हरेली ले लेके कातिक पुन्नी ले चालू होवइया मेला-मड़ई परब ह आथे।
अब एक अइसे बड़का तिहार के चरचा जेला पूरा देश म मनाए जाथे, फेर वोकर कारण अउ स्वरूप म बाहिर म अउ छत्तीसगढ़ म थोर-बहुत फरक होथे, वो तिहार आय होली। होली के बारे ए बात ल जानना जरूरी हे के छत्तीसगढ़ म एला 'काम दहन" के रूप म मनाए जाथे, जबकि देश के आने भाग म 'होलिका दहन" के सेती। होलिका दहन ल सिरिफ पाँच दिन के मनाए जाथे, जे ह फागुन पुन्नी ले लेके रंग पंचमी (चइत महीना के अंधियारी पाख के पंचमी) तक चलथे। छत्तीसगढ़ म जेन 'काम दहन" मनाए जाथे वोला चालीस दिन के मनाए जाथे- बसंत पंचमी (माघ महीना अंजोरी पाख के पंचमी) ले लेके फागुन पुन्नी तक।
बिल्कुल अइसने दसरहा के बारे म जानना घलोक जरूरी हे। काबर के इहू परब ल छत्तीसगढ़ म अउ देश के आने भाग म अलग-अलग कारण के सेती मनाए जाथे। जिहाँ देश के आने भाग म एला 'रावण वध" के सेती मनाए जाथे, उहें छत्तीसगढ़ म 'विष हरण" माने 'दंस हरन" के रूप म मनाए जाथे। हमर बस्तर म जेन रथ यात्रा के परब मनाए जाथे वो असल म मंदराचल पर्वत के मंथन अउ वोकर बाद निकले विष के हरण के परब आय।
अस्मिता के जब बात होथे त भाषा अउ इतिहास के बात घलोक होथे। काबर ते इहू मन अस्मिता माने 'चिन्हारी" के अंग आयं। जिहाँ तक भाषा के बात हे त हीरालाल काव्योपाध्याय द्वारा सन् 1885 म लिखे छत्तीसगढ़ी भाखा के व्याकरण संग एकर प्रकाशित रूप हमर आगू म हवय, जेला अब इहाँ के राज सरकार ह प्रदेश म 'राजभासा" के दरजा दे दिए हवय, फेर केन्द्र सरकार के माध्यम ले संविधान के आठवीं अनुसूची म शामिल करे के बुता ह अभी घलोक बाँचे हवय।
आज छत्तीसगढ़ी भाखा म हर विधा के अंतर्गत रचना करे जावत हे, अउ अच्छा रचना करे जावत हे, जेला राष्ट्रीय स्तर के आने भाखा के साहित्य मन संग तुलना करे जा सकथे। नवा पीढ़ी के रचनाकार मन म अच्छा उत्साह देखे जावत हे, जे मन ल इहां के पत्र-पत्रिका मन म प्रकाशन के अवसर घलोक अच्छा मिलत हे। सबले बढिय़ा बात ये हे के इंटरनेट के आधुनिक तकनीक के प्रयोग घलोक ह छत्तीसगढ़ी भाखा ल देश-दुनिया के चारों खुंट म पहुंचावत हे। ए सबला देख के लागथे के छत्तीसगढ़ी के आने वाला बेरा ह चमकदार रइही।
आखिरी म इतिहास के घलोक खोंची भर बात हो जाय। काबर ते इहाँ जेन किसम के इतिहास लेखन होवत हे वोकर ले मैं भारी नराज हावंव। ए देखे म आवत हे के अधकचरा जानकारी रखने वाले मन इहां इतिहासकार अउ गुन्निक बनके सबला चौपट करत हवयं। संग म इहू देखे म आवत हवय के कुछ वर्ग विशेष के मनखे मन जानबूझ के आने वर्ग के लोगन मन के बड़े-बड़े कारज मन के घलोक उपेक्षा करत हें। एमा विश्वविद्यालय मनके भूमिका घलोक ह बने नइ लागत हे। भलुक ए कहना जादा ठीक होही के आँखी मूंद के पीएचडी के डिगरी ल बांटे जावत हे। ए सब दुखद हे। भरोसा हे के ईमानदार आँखी के माध्यम ले ये सबला नवा सिरा से देखे जाही।
सुशील भोले
डॉ. बघेल गली, संजय नगर (टिकरापारा), रायपुर
मो.नं. 080853-05931, 098269-92811
ब्लाग - http://mayarumati.blogspot.in/
ईमेल - sushilbhole2@gmail.com


text:
सन 1977 म मनतरी धरमपाल गुप्ता के झोला मोटरा ल धरईया बुचुआ ह शहर अउ गांव म मेहनत करत करत 30 साल म छत्तीसगढ के बारे म जम्मो जानकारी ल अपन पागा म बंधाए मुडी म सकेल के धरे हे, नेता अउ कथा कहिनी लिखईया घर कमइया लग लग के ।
छत्तीसगढ के जम्मो परब तिहार, इतिहास अउ भूगोल ला रट डारे हे । कहां नंद, मौर्य, शंगु, वाकाटक, नल, पांडु, शरभपुरीय, सोम, कलचुरी, नाग, गोड अउ मराठा राजा मन के अटपट नाव ला झटपट याद करे रहय । रतनपुर अउ आरंग के नाम आत्ते राजा मोरध्वज के कहनी ला मेछा म ताव देवत बतावै । गांव म नवधा रमायन होवय त बुचुआ के शबरीनरायन महात्तम तहां लव कुश के कथा कहिनी ला अईसे बतावै जईसे एदे काली के बात ये जब छत्तीसगढ म लव कुश जनमे होये ।
भागवत कथा सुने ल जाय के पहिली बीर बब्रूवाहन के चेदिदेश के कथा सुनावै अउ मगन होवय कि वोखर छत्तीसगढ हर कतका जुन्ना ये । लीला, नाचा, गम्मत होतिस त बुचुआ ह कवि कालीदास के मेघदूत के संसकिरित मंतर के टूटे फूटे गा के बतावै कि सरगुजा म संसार के सबले पुराना नाटक मंच हे जिहां भरत मुनि ह सबले पहिली राम लीला खेलवाए रहिसे । वोखर रामगिरी के किस्सा ल सुन के नवां पढईया टूरा मन बेलबेलातिन अउ बुचुआ संग टूरा मन पथरा म लिखाए देवदासी अउ रूपदक्ष के परेम कहानी ला सुनत सुनावत ददरिया के तान म मगन हो जातिस ।
कोनो ल पुस्तक देखतिस तभो शुरू हो जतिस भाई रे हमर छत्तीसगढ म छायावाद के पहिली कविता कुकरी कथा लिखे गे रहिसे, इन्हें ले पहिली हिन्दी किस्सा हा जागे रहिसे । तहां ले कालिदास के संसकिरित चालू हो जातिस । पुस्तक धरईया कुलेचाप हूं, हां कहत टसक मारतिस ।
अडबड किस्सा हे गांव म बुचुआ के पूरा पुरान ये छत्तीसगढ के । सन अउ तारीख संग छत्तीसगढ अंदोलन के दिन बादर के उतार चढाव ला मुअखरा बुचुआ मेर पूछ लेवव । थोरकन बात ला खोल भर तो देव, तहां बुचुआ के पोगा चालू, बीच बीच म बेटरी चारजिंग बर चोगीं माखुर भर देत रहव । हार थक के सुनईया मन ला जुर मिल के कहे ल लागय ‘जय छत्तीसगढ’ ‘जय छत्तीसगढ’ । तहां ले जय कहे के भोरहा म बुचुआ के धियान हा भरमावै तहां ले बात ल सम्हारे बर तीर बईठे कोनो सियान हा बुचुआ ल टप ले पूछै ‘चमरासहिन डोली के धान कईसे हे बाबू ‘ तब जाके बुचुआ के महात्तम सिरावै ।
बुचुआ के बिहई बुधियारिन ला बुचुआ के बात ल हंसी ठ्ठा म उडावत देख के, अडबड दुख होवै, फेर बुचुआ ये, कि वोला कुछु फरके नई परय । वो तो अपन छत्तीसगढ महतारी के सिरतोन बेटा, महिमा गाये ल छोडबेच नई करय, कोनो हांसै कि थूंकै ।
आज बुचुआ ला बिहिनिया बिहिनिया नहा धो के मार चिकचिक ले तेल चुपरे, नवां बंगाली तेखर उपर मा जाकिट मारे, नवां पचहथ्थी धोती संग बजनी पनही पहिरे । चरर चरर खोर म किंजरत देख के बुधियारिन कहिथे ‘का हो आज सुरूज बुडती डहर ले उही का, बिहिहनया ले मटमट ले सम्हर पखर के कहां जाए बर सोंचत हौ, ओलहा जोंते बर नई जाना हे का, जम्मा ओल सिरा जही त सुरता करहू ।‘
बुचुआ के बजनी पनही के चुरूर चुरूर थम गे, करिया तश्मा ला माई अंगरी मा नाक कोती खरकावत बुचुआ कथे ‘अरे छोटकी के दाई नई जानस का ओ आज हमर छत्तीसगढ राज के जनम दिन ये, तेखर सेती रईपुर जए बर तियार हौं बीस ठन रूपिया दे देतेस।‘
बुधियारिन अपन काम बुता गोबर कचरा में बिपतियाये रहय बुचुआ के गोठ ला सुनिस तहां ले बगिया गे, बंगडी पढे लगिस ‘ का हो हम न तो छठी छेवारी उठायेन न तो कांके पानी पीयेन अउ तूहू मन चह नई पीये अव, फेर काबर मटमटाथौ । का मिल गे राजे बन गे हे त, कोन मार हमर दुख हा कम होगे । उही कमई दू पईली अउ खवई दू पईली ।‘
‘नवां राज म राशन सोसईटी खुले के झन खुले गांव गांव म दारू भट्ठी जरूर खुल गे, जिंहा गांव के जम्मो पईसा सकलाए लागिस, घरो घर म दुख ह अमाय लागिस ।‘
‘रूखमिन के बेटी ला गांव म खुले दारू भट्ठी के संडा मन जनाकारी कर दिस पेट भरा गे अउ संडा मन भगा गे । पुलिस उल्टा रूखमिन के डउका ला ओलिहा दीस ।‘
‘कहां सटक गे रहिस तोर महिमा हा जहां तोर माता के सिरतोन बेटी ला तोर मोसी बडी के बेटा मन थिथोलत रहिन अउ तोरे भाई पुलिस मन रूखमिन ला बीच गांव के गुडी म चकला चलाथर रे छिनार कहिके डंडा म ठठात रहिन ।‘
‘का महिमा गाये, दिया जराये, नवां कुरथा पहिरे ले रूखमिन के दुख हेराही ।‘
‘छोटकी के बाबू नेता मन बर राज बने हे हमर मन बर तो उही काल उही आज । ‘
दुरिहा भांठा म नवां खुले स्कूल ले लईका मन के ‘जय छत्तीसगढ’ ‘जय छत्तीसगढ’ के नारा के आवाज हा बुधियारिन के करलई म तोपा गे ।
बुचुआ के सुरता (छत्तीसगढी कहानी) संजीव तिवारी
आप सभी को छत्तीसगढ राज्य स्थापना दिवस की शुभकामनायें ।


text:
कहानी : सेमी कस बँटागे मनखे
रामपुर नाव के एक ठन सुग्घर गाँव रीहिस, जिहाँ के सब मनखे सुनता सलाह अउ संगी मितानी, छोट-बड़े ला मान देवईया रीहिन, सिरतोन मा रामपुर मा रामराज हावय सरीख लागे। उहाँ के मुखिया रामदास घलो सबके हित सोचईया रीहिस, पूरा गाँव ला वोहा एके घर बरोबर समझे अउ जनता ला अपन लोग लइका बरोबर मया दुलार करे। फेर नवा युग नवा चरित्तर अउ फोन टीवी के प्रकोप ले कोन बाँचे हे?
एक घँव खाल्हे पारा वाला मनके बीचपारा वाला मन संग झगरा मातगे, झगरा के आगी एकट्ठा नइ बरीस, थोकन गोठ बात होके झगरा थिरागे, फेर सबके मन मा बैर हा थोक-थोक करके सिपचत-सिपचत भीतरे भीतर बगरत रीहिस, मुखिया रामदास ला ये सब बात के खबर रीहिस, फेर झगरा के बात आघू नइ आवत रीहिस ता वहू निपटारा नइ कर सकत रीहिस, अउ वोला कुछू उपाय घलो नइ सुझत रीहिस, वोहा झगरा के जर के पता लगाय के जतन करीस फेर सही बात के पता नइ चल पइस, बस अतकि थाहा लगिस कि शहर ले एक झन सकेलु नाव के मनखे पढ़लिख के आय हे, सकेलु के करम नाव ले बिपरीत हे वोहा सबला टोरवायच के बूता करथे। वोहा नेता अधिकारी मनले अपन पहुँच बताके लोगन ला बरगलावत रहिथे वोहा गाँव मा जमीन बेपार अउ राजपाठ के लालच मा हवय, जात धरम के नाव लेके उही सबला भड़काये हे। मोबाइल मा पेपर मा आने-आने जगा के दंगा झगरा अउ घटना किस्सा ला देखा के अउ कान भर के, जुआँ नशा के लत लगाके गाँव के सिधवा मनखे मन ला फाँसे हे।
मुखिया झगरा के जर सकेलु ले मिलिस अउ वोला अइसन सब करे बर मना करिस फेर मुखिया के ओखर ले मिलत ले देरी होगे रीहिस, वोला गाँव मा आय अब बछर भर होगे रीहिस वोखर संग देवईया गाँव के भोला सिधवा लोगन मन आघू आ गिन अउ मुखिया के आघू मूँड़ी निहार के रेंगईया मन घलो तमक के मुखिया ला चूप करा दिन, सकेलु घलो सिधवा बनके कही दिस मेहा कुछू गलत नइ करे हँव, बाहिर के गोठ-बात अउ सही गलत ला बताय मा का परहेज हे।
मुखिया कुछू नइ कही सकिस अउ घर आके गुनत बइठे रीहिस, ता वोहा अपन मन बहलाय बर अपन नातिन संग खेलत रीहिस अउ वोखर बहु हा साग रोटी ला लान के किहीस बाबू आज नोनी ला तिही खवा दे, तीन बछर के नोनी अड़बड़ गोठू रीहिस, एक ठन गोठ ला घेरी बेरी पूछय, वो दिन सेमी साग अउ रोटी बने राहय, ता ओखर नातिन खावत बेरा कइथे बबा ये साग हरे, रामदास कइथे ये सेमी साग हरे, ता लइका कइथे सेमी साग ये ता सेमी कहाँ हे, रामदास फोकला ला धरके कइथे, इही तो सेमी ये, नोनी फेर कइथे ये तो फोकला ये, सेमी कहाँ हे, रामदास सोचथे कि लइका ला ठग लेहूँ, ता वोहा बीजा ला देखाके सेमी हरे कही देथे, फेर लइका नइ माने वोहा कइथे येहा तो बीजा हरे, सेमी कहाँ हे, ता रामदास सोच में पड़ जथे अउ वोहा अड़बड़ सोच के फोकला के दूनो भाग ला धरके ओखर बीच मा बीजा राखके कइथे, ये हरे सेमी, ये पइत लइका मान जथे अउ खुश होके साग रोटी खाथे। लइका संग ये गोठ बात ले रामदास घलो खुश हो जथे।
अउ ओती झगरा के आगी पूरा गाँव मा बगर गे रहिथे, गाँव के आठ पारा जे कभू एक होके राहय अब दू भाग मा खँड़ागे, अउ एक दिन तो छोटकन रैली में पथरा फेंके के घटना ले जम्मों झन मारकाट मा उतारु हो जथे। झगरा के खबर मुखिया रामदास करा पहुँचथे ता वोला घर ले निकले के बेरा नोनी के गोठ सुरता आ जथे ता वोहा घरले अपन खिसा मा सेमी धर के जाथे। झगरा करईया मन मुखिया ला देख के थोकन थिराथे, ता मुखिया जम्मों झन ला बइठे बर कथे, लोगन मन दू भाग मा अलग-अलग बइठथे, एक डहर आने जात धरम के मन हा अउ दूसर डहर आने जात धरम के मन हा, मुखिया पारी-पारी पुछथे तुमन कोन हरो, ता दूनो खेमा के मनहा अपन परिचय अपन-अपन धरम के नाव बता के देथे। अब मुखिया अपन खिसा ले सेमी निकालथे अउ वोला फलिया के फोकला ला एक डहर अउ बीजा ला दूसर डहर देथे, अउ पूछथे तुमन का धरे हो, ता दूनो डहर के मन कइथे सेमी धरे हन, मुखिया हाँसथे अउ कथे सेमी कहाँ हे, एक डहर कइथे तुमन तो फोकला धरे हो, अउ एक डहर कइथे तुमन तो बीजा धरे हो, अब बताओ सेमी कहाँ हे, दूनो डहर के मध मूँड़ी ला गड़िया देथे। ता मुखिया फोकला अउ बीजा ला माँग के जूरिया के देखाथे येला कइथे सेमी।
जइसे सेमी फोरियाय के बाद अपन मूल स्वरूप ला खो देथे, वइसने तहू मन आने-आने जात धरम के हरन कइके अपन परिचय देवत हव, ता में पूछथँव कि जेला भगवान सिरजा के ये भुइयाँ मा भेजे रीहिस वो मनखे कहाँ हे। तुमन सब फोकला अउ बीजा मा बँट गेव अउ ये शहरी सकेलु राम हा अपन मतलब साधे बर तुमन ला टोर के साग राँधत हे मतलब झगरा करवावत हे। ये बैरी मन राजपाठ अउ धन दौलत के लालच मा खुद रइके सबला ये लालच देवत रहिथे। दूसर के झाँसा अउ गोठ बात मा आय के पहिली कभू ये सोचे हव कि हमन ला भगवान का करे बर भुइयाँ मा उतारे हे, अउ हमर जिनगी के सिरतोन मरम अउ काज का हरे, अतका दिन ले सुमत अउ एका मा गाँव आघू बढ़त रीहिस तेला तुमन छिन भर मा कइसे बिसरा डरेव। मुखिया रामदास के गोठ ला सब समझ के वो शहरी कपटी मनखे सकेलु ला गाँव ले निकाल देथे, अउ झगरा ला छोड़ के एक हो जथे, फेर टूटे रस्सी ला जोड़बे ता गाँठ दिखी जथे, सिरतोन कबे ता सबके भलाई इही मा हे कि रस्सी टूटे के गोठे झन होय।
ललित साहू “जख्मी” छुरा
जिला-गरियाबंद (छ.ग.)


text:
रायपुर, 11 मई 2018। मुख्य सचिव श्री अजय सिंह ह आज इहां मंत्रालय (महानदी भवन) म आदिम जाति अउ अनुसूचित जाति विकास विभाग कोति ले संचालित करे जात आश्रम-छात्रावास मन म लइका मन ल देहे जात सुविधा, विभाग कोति ले संचालित कई ठन योजना अऊ राज्य अंतव्यवसायी वित्त विकास निगम कोति ले संचालित करे जात योजना मन के प्रगति के समीक्षा करिन। ए दौरान उमन प्रयास संस्था के माध्यम ले कई ठन प्रतियोगी परिक्षा मन म पास होके उच्च तकनीकी शिक्षण संस्था मन म अध्ययन खतम करइया लइका मन के व्यवस्थापन के जानकारी देहे के निर्देश विभागीय अधिकारी मन ल दीन। राज्य शासन के हमर छत्तीसगढ़ योजना के तहत आश्रम-छात्रावासी लइका मन ल नवा रायपुर भ्रमण कराए के जरूरी कार्ययोजना बनाए के निर्देश घलोक देहे गीस। मुख्य सचिव ह वित्त विकास निगम के उपलब्धि मन उपर असंतोष व्यक्त करिन।
बैठक म आदिम जाति अउ अनुसूचित जाति विकास विभाग के विशेष सचिव सुश्री रीना बाबा साहेब कंगाले ह बताइन के जनगणना 2011 के अनुसार राज्य के साक्षरता दर 70.28 प्रतिशत हे। एमां ले अनुसूचित जनजाति के साक्षरता दर 59.09 प्रतिशत अऊ अनुसूचित जाति के साक्षरता दर 70.76 प्रतिशत हे। विभाग कोति ले मुख्य रूप ले 27 योजना अऊ एक वित्त विकास निगम के संचालन करे जात हे। मुख्यमंत्री बाल भविष्य सुरक्षा योजना के तहत आस्था गुरूकुल विद्यालय के संचालन दंतेवाड़ा जिला म करे जात हे। ए आवासीय विद्यालय म कक्षा पहली ले बारहवीं तक के अध्ययन के निशुल्क व्यवस्था हे। अभी हाल म इहां 290 विद्यार्थी अध्ययनरत हें। प्रयास आवासीय विद्यालय म दसवीं पहिली श्रेणी म उत्तीर्ण अउ चयन परीक्षा म पास होए लइका मन ल 11वीं अउ 12वीं म गणित अउ विज्ञान विसय के अध्यापन के संग जेईई (मेन अउर एडवांस) अऊ नीट जइसे राष्ट्रीय स्तर के परिक्षा मन के तैयारी म मदद करे जात हे। अभी हाल म अम्बिकापुर, जगदलपुर, रायपुर, दुर्ग, बिलासपुर म प्रयास विद्यालय के संचालन करे जात हे। कांकेर जिला म फीडर प्रयास आवासीय विद्यालय संचालित हे। ए विद्यालय मन म कुल एक हजार 935 विद्यार्थी अध्ययनरत हे। ए साल जशपुर अऊ कोरबा जिला म घलोक प्रयास आवासीय विद्यालय चालू करे जाही।
ये समाचार ल आप हिन्दी म संवाद के वेबसाईट म ये कड़ी ले पढ़ सकत हवव।
मुख्य सचिव ह करिन आदिवासी विकास विभाग के काम-काज के समीक्षा
रायपुर, 11 मई 2018। मुख्य सचिव श्री अजय सिंह ह आज इहां मंत्रालय (महानदी भवन) म आदिम जाति अउ अनुसूचित जाति विकास विभाग कोति ले संचालित करे जात आश्रम-छात्रावास मन म लइका मन ल देहे जात सुविधा, विभाग कोति ले संचालित कई ठन योजना अऊ राज्य अंतव्यवसायी वित्त विकास निगम कोति ले संचालित करे जात योजना मन के प्रगति के समीक्षा करिन। ए दौरान उमन प्रयास संस्था के माध्यम ले कई ठन प्रतियोगी परिक्षा मन म पास होके उच्च तकनीकी शिक्षण संस्था मन म अध्ययन खतम करइया लइका मन के व्यवस्थापन के जानकारी देहे के निर्देश विभागीय अधिकारी मन ल दीन। राज्य शासन के हमर छत्तीसगढ़ योजना के तहत आश्रम-छात्रावासी लइका मन ल नवा रायपुर भ्रमण कराए के जरूरी कार्ययोजना बनाए के निर्देश घलोक देहे गीस। मुख्य सचिव ह वित्त विकास निगम के उपलब्धि मन उपर असंतोष व्यक्त करिन।


text:
रायपुर, 8 मई 2018। राज्य शासन के उद्यानिकी विभाग ल प्रत्यक्ष लाभ हस्तांतरण (डीबीटी) योजना म सराहनीय काम बर राष्ट्रीय स्तर म पुरस्कार मिले हे। केन्द्र सरकार कोति ले बागवानी किसान मन के हित म ये योजना शुरू के गए हे। भारत सरकार के कृषि अउ किसान कल्याण मंत्रालय के अकतहा सचिव श्री जलज श्रीवास्तव ह महाराष्ट्र के पुणे म पाछू दिनोन म हार्टनेट विसय म आयोजित दू दिवसीय प्रशिक्षण अउ राष्ट्रीय कार्यशाला म उद्यानिकी विभाग ल पुरस्कृत करिस। उद्यानिकी विभाग कोति ले डॉ. कमलेश दीवान, सहायक संचालक (उद्यान) ह पुरस्कार अउ प्रशस्ति पत्र प्राप्त करिन।
उद्यानिकी विभाग के अधिकारी मन ह आज इहां बताइन कि विभाग के योजना मन के तहत फल-फूल अऊ साग-भाजी के खेती करइया किसान मन ल अनुदान दे जात हे। अनुदान राशि किसान मन के बैंक खाता म सीधा जमा कराए बर डीबीटी योजना संचालित करे जात हे। छत्तीसगढ़ म राष्ट्रीय बागवानी मिशन के तहत किसान मन ल अनुदान के 29 करोड़ 32 लाख रूपिया आनलाईन ऊंखर खाता म जमा कराए गए हे। योजना के सफल क्रियान्वयन बर केन्द्र सरकार कोति ले उद्यानिकी विभाग ल सम्मानित करे गए हे।
डीबीटी योजना म सराहनीय काम बर उद्यानिकी विभाग पुरस्कृत
रायपुर, 8 मई 2018। राज्य शासन के उद्यानिकी विभाग ल प्रत्यक्ष लाभ हस्तांतरण (डीबीटी) योजना म सराहनीय काम बर राष्ट्रीय स्तर म पुरस्कार मिले हे। केन्द्र सरकार कोति ले बागवानी किसान मन के हित म ये योजना शुरू के गए हे। भारत सरकार के कृषि अउ किसान कल्याण मंत्रालय के अकतहा सचिव श्री जलज श्रीवास्तव ह महाराष्ट्र के पुणे म पाछू दिनोन म हार्टनेट विसय म आयोजित दू दिवसीय प्रशिक्षण अउ राष्ट्रीय कार्यशाला म उद्यानिकी विभाग ल पुरस्कृत करिस। उद्यानिकी विभाग कोति ले डॉ. कमलेश दीवान, सहायक संचालक (उद्यान) ह पुरस्कार अउ प्रशस्ति पत्र प्राप्त करिन।